HRUAITU NEWS ISSUE-214 - Chinland Today Media\nDecember 15, 2008 5:13 pm·0 comments\nISSUE 214 NAK\nPathian le Miphun hrang\nMilai in mai’ miphun ciar kan theih awk hlan ah Pathian theihnak le duhsaknak kan co. Minung hmaisabik Adam cun miphun duhdawtnak a nei lo ding. Amah sersiamtu Pathian, neta lamah a nupi Eve. Milai kan nunnak a thawk ihsin a cem tiang Pathian ih lamhruai le tawlrelpinak tel lo cun zianghman kan tuah thei lo.\nPathian cun leitlun ah miphun tampi in tuah. Israel a si lo pohpoh cu zokhal Pathian hmaiah kan bangaw thluh (Zaangfahnak caan ahcun). Bang aw thluh cing in, miphun kan sinak cu a danglam cuang lo. Khrihfa kan sinak cun miphun dangdang khal sang deuh le niam deuh um loin thlusuah peek ding thu in kam. Asinan, cuih Khrihfa kan sinak khal cun ‘ Kan miphun le ttong hmangtu kan sinak’ ihsin in luatter cuang lo. Pathian fa kan sina’n, kan ttong cu kan thih tiang Laimi hrang ahcun Lai ttong a si ding. Lai pacang cun Laimi a sinak a hlon thei lo. Curuangah, Leitlun ram kipih thuthangttha sim a ttulnak san khal hi zumnak ruangah miphun sinak le miphun hrang a cem cuang lo tinak a si. Cutin si lo bang sehla, miphun pakhat hnen ah thuthangttha sim a si ahcun Khrihfa si ding in cuih thuthangttha neitu miphun ih luh thluh a ttul ding ih, Bible tla lehlin rero a ttul lo ding. Khrihfa pawl cun ttong pakhat lawng kan hmang dingih, Muslim pawl vekin kan biaknak khal ttong phunkhat lawng in kan hruai awk a ttul ding.\nKan Bible hi zoh sehla, miphun le Pathian hrang ttuannak hi a kawpin a fehpi ringring. Asinan, Pathian cu miphun dinsuaktu a si ruangah miphun duhdawttu cun Pathian cu nasa zetin a biak a ttul ding. Pathian hnakin miphun hrang hnattuan a duhtu tla miphun duhdawtnak lamzin dik ah an feh ngaingai thei lo ding. Amai’ miphun hrang hman pum a pe aw thei lotu cun ziangtin Pathian hna a ttuan thei ding? Miphun hrang a ttuantu pawl Pathian hna an ttuan theinak lamzin rak khamtu tla miphun duhdawttu a si thei lo. Kan ram le kan miphun a tthansoh theinak ding ah Pathian hna hi a tum deuh le a faate deuh um loin ttuan tlang thei cio uh si!\nDawtnak lungthin, khuiin ra suak mawh?\nDawtnak hrizul, ziang tikcu ah hram a thawk?\nNa mit mawi te’n I zoh caan ah maw,\nNa an kaa neem te ka theih caan in saw…..?!\nIangtu nei lo par mawi si hman law,\nNa rin thaw te’n I zel si lo cun,\nDawtnak an timi cun….\nLung I hnem thei zum hlah e…!\nA lungduh zul maw Dawtnak an ti cu..?\nSingthiam lo lileng the a si thei na hlam…\nLungthlitum co thei lo val teh!\nZiangtin ninu liam an siar sak ding?\nThahniang lungduh thlun ning.\nTlang hra danih a liam si cun..\nLileng tuar hi maw, ‘Dawtnak’ an ti cu?\nAi law… Fak ngai ee….\nCuih Duhdawtnak cu….!!\nJesuh Khrih Ziangti’n Na Cosaang?\nAmai’ ram sungah a ra nain Amai’ minung pawl\nin an rak cosaang lo.\nMi hrekkhat cun an cosaang ih an zum;\ncuruangah Pathian faate can theinak thu a pek.\n–John 1:11, 12\nKan Bawipa Jesuh Khrih leitlun misual rundam dingin leitlun ah milai ah rung cang tahrat ih a tlanleenlai ah mi tampi in a phunphun in an ruat, an cosaang. Mi tampi ih Jesuh an cosaan daan pawl hi hminsin tlak a tam. Asile tuni ahhin zumtu nang le kei in teh Jesuh Khrih hi ziangti’n kan ruat ih kan cosaang ve timi hi thungai thlak ih kan ruah tthat a ttul. Jesuh kan cosaan daan in kan nunnak a danglamter ding. Midang in ziangti’n an ruat timi theih a thupit bangin, cumi hnakih thupi sawn cu keimah/kanmah in teh ziangti’n ka/kan cosaang timi hi a thupizet. A liamciami kum 2000 lenglolai ah Amai’ minung pawl in an rak cosaang lo timi thu in ka thinlung in sun ngaingai. Tuni zumtu a ti awtu pawl Khristian pawl in teh kan thinlung taktak in Jesuh hi Rundamtu le Bawipa ah kan pom in kan cohlang taktak maw timi hi ka ruat nasa. Bible in, “Fapa a zumtu cun kumkhua nunnak an nei; Fapa ih thu a eltu cun nunnak a nei lo dingih Pathian ih thinhennak a tuar ding” a ti (Johan 3:36).\n1. Herod cun a raal ah le amah tokham cuhtu dingin a ruat\nHerod cu Nisuahnaklam mifim pawl in in bum a si ti kha a theih tikah a thin a heng ngaingai. Arsi a suah caan nisuahnaklam mifim pawl ih an simmi thawn deng aw ina ttuat ih Bethlehem le a kiangkap khua ih a ummi mipa nauhak kum 2 le a thuailam hmuahhmuah that ttheh dingin thu a pek. Cuticun prophet Jeremiah ih a rak sim ciami kha a kim. A rak sim ciami cu: “Ramah khua sungin aw a thang, Ttahnak le aihramnak aw a si. Rachel in a faate pawl a ttah, an thih ttheh ruangah a ttap a ai ih leem khal a theih nawn lo ti a si.” (Matt.2:16-18) . Leitlun uktu siangpahrang Herod in a uknak ram cuhtu ding le a tokham longtu dingih a ruah ruangah Jesuh Khrih cu raal vekin a ruat, a cosaang ih thah dingin a haw. Cuvekin tuni mi tampi tla kan lei tisa duhnak taansan ding, kanmai’ lung diriamnak tuah ding taansan ding kan sian lo ruangah Jesuh Khrih suahnak hi lungawi teih hmuak thei loin duhhamnak le nahsuahnak in kan khat ttheu. Herod vek kan si lo ding a thupi ngaingai.\n2. Nisuahnaklam Mifim pawl in Judah Siangpahrang ah an cosaang\nNisuahnak lam ih mifim pawl cun van arsi zoh thiam mifim le milian an si bangin arsi phun dang, siangpahrang arsi an hmuh vete’n hmuak dingin an pok. Anmai’ hnattuan tampi taanta in lam hlapi khualtlawng dingin an pok. An kut lawngin hmuaktu si loin an neihsiah laksawng mankhung pawl kengin siangpahrang hmuah in an hmuak. Khui ah a suak ding timi thei cuca loin van arsi ih lamhruainak thlun in an thinlung takte in thungaithlak in an hawl. Tong ngah ding rori in an ton ngah lai hlan lo an hawl. Jeremiah prophet in, “In hawl dingih in hmu ding, nan thinlung tak teih in hawl ahcun!” a ti vekin mifim pawl cun an thinlung takin an hawl tikah Pa Pathian in lam a hruai ih an hmu ngah. An hmuh tikah tangdornak thinlungput thawn an khuk an bil ih an biak. Culawng hman si loin siangpahrang hrangih an kenmi laksawng mankhung pawl an peek. Zumtu nang le kei teh, kan thinlung takin Jesuh kan hawl maw? Kan tong ngah zo maw? Keimah timi duh awknak, uar awknak le puarthaunak cemral in tangdornak thinlung in khuk kan bil thei maw? Jesuh Khrih cu kan thinlung siangpahrang tokham throne ah kan toter maw? Cule kan neihmi lakih a tthabik laksawng kengin Amah kan bia maw? Mifim pawl in an thinlung takin an hawl ih an biak tikah Pa Pathian ih thinlung an tongih an mang ah thu a sim tikah lamzin dangin an tlung.\n3. Nicodemus in Jesuh cu Pathian hnenih a ra mi zirhtu saya in a cosaang\nJohn 3:1-2 sungah, Judah mi hotu pa pakhat, a hmin ah Nikodemas an timi a rak um; amah cu Farasi mi a si. Zaan khat cu Jesuh hnenah a va feh ih Jesuh cu, “Rabbi, nang cu Pathian ih run thlahmi saya na si, ti kan lo thei. Mangbangza na tuahmi pawl hi Pathian tel lo cun zohman in an tuah thei lo ding,” tiah a ti. Farasi mifim mithiam pakhat a si mi Nikodemas in Jesuh cu saya pakhat dinhmun in a pom vekin tuni ah mi tampi cu Bible an siar ih Jesuh in fimkhurzet ih thu a simnak le mangbangza a tuahmi pawl ruangah Jesuh cu zirhtu saya pakhat dinhmun in an pom. Asinan Pathian Fapa Messiah a si, i Runtu le ka Bawipa a si ti’n an pom thei lo. Leitlun hruaitu maksak tampi sungih mi pakhat fangih ruattu khal an um. Tuni nang le kei teh, Jesuh hi thuzirh thiam saya pakhat men fangah kan re pang maw? Ka hnen ihsin zir uhla colhdamnak nan ngah ding ti’n duhdawtnak thawn in kotu Jesuh hnenah kan zir taktak zo maw?\n4. Mihrekkhat pawl cun Profet pakhatkhat a si ding ti’n an ruat\nJesuh cu Sisaria Filipi khua kiang ram ah a feh ih cutawk ah A dungthluntu pawl kha, “Mi in Mi Fapa hi zo a si in ti so?” tiah a sut. Cutikah annih in, “Mi hrekkhat in tihnimnak petu Johan a si an lo ti, mi hrekkhat in Elijah a si an lo ti, asilole Prophet pakhatkhat a si ding an lo ti,” tiah an let. Jesuh in “Nannih in teh! Kei hi zo in ti so?” tiah a sut. Simon Peter in, “Nang cu a nungmi Pathian Fapa Messiah na si,” tiah a ti. Cutikah Jesuh in, “Johan fapa Simon, mi vannei na si! Ziangahtile hih thutak hi minung hnen ihsin na ngahmi a si lo. Vancung ih a um ka Pa in a lo theihtermi a si. Ka lo sim Peter, nang cu lungto na si; hih lungpi par ahhin ka kawhhran ka din dingih thihnak hmanin a neh thei dah lo ding,” a ti (Matt. 16:13-18). Kum thum sung rori Jesuh kiangnai ih a umtu pawl in Jesuh ih sinak thei fiang cuca loin a phunphun in an ruahnak in an sim rero. Tuni khalah mi tampi cu zum mi le rinmi hngetkhoh nei loin cokpolh vaivuan in umtu an um. Peter in “Messiah na si” a ti bangin Thlarau Thianghlim ih fimzirhnak in Jesuh cu Pathian ih hriakculhmi Messiah (Christ – Anointed One) ti’n a zumtu, a rinsantu le a thluntu kan si ding a thupizet. Jesuh profet pakhatkhat men ah ruattu si loin Rundamtu le Bawi ih cosaan ding a thupizet.\n5. Mihrek in Pathian Tuu Fano in an cosaang\nA thaisun ah Tipil petu Johan in Jesuh a hnenih a rat kha a hmu ih, “Leilung sualnak a fehpitu Pathian Tuu Fano khi zoh hnik uh!” a ti (John 1:29). Jesuh a thawh saal hnu ih a dungthluntu pawl hnenih a phuanlang awk tikah, “Nan hnenah daihnak um ko seh!” a ti. Cule Thomas hnen ahcun, “Hinah na kut zung rak re hnik awla ka kut hi zoh hnik aw, na kut rak dawh awla ka hnak hi rak tham aw. Zum loin um nawn hlah, zum thlang aw,” tiah a ti. Thomas in, “Ka Bawipa le ka Pathian” tiah a ti. Jesuh in, “I hmuh ruangah na zum a si maw? Keimah i hmu lo nain a zumtu cu mi thluasuak an si,” tiah a ti (John 20:26-29). Duhdawtmi unau, Baptisma petu Johan vekin na thlarau mit vaang in Jesuh cu leilung ih sualnak a fehpitu Pathian Tuu Fano a si zia thei fiangin Rundamtu le Bawi ah cohlang aw. Mi rinh hlelh hmang Thomas vek si loin tuni thuthangttha na theihmi kha na thinlung takin zum awla Jesuh Khrih cu “ka Bawipa le ka Pathian” ti’n cohlang thlang aw. Cu ticun Jesuh sim bangin hmu lo nain zumtu cu mi thluasuak na si ding.\nBible thiam Warren W. Wiersbe in, “Nisuahnaklam Mifim pawl in Runtu Bawi Siangpahrang an hawl (seeking); Herod cun a doraal (oppossing) ih Judah mi puithiam le Daan thiam pawl cun zianghmang ah an siar lo (ignoring),” a ti.\nDuhdawtmi unau, nang teh Jesuh Khrih hi ziangti’n na cosaang?\nKan Bible sungah riahsiatza ngaingai catluan pakhat cu “Amai’ ram sungah a ra nain Amai’ minung pawl in an rak cosaang lo” timi hi a si ve ding. Vun ruah rero ve tikah ninghanza cu a si. Na nunnak ttha te’n zoh in cekfel hnik aw. Herod vekin cosaang thei loin na um pang maw? Mifim Nikodemas vekin zirhtu saya pakhat fangah na re pang maw? Mi hrekkhat pawl bangin prophet pakhatkhat a si ko ding na ti ve pang maw? Tipil petu Johan in Pathian Tuu Fano a ti bangin na ai awh ih thitu Rundamtu ah cosang thlang aw. Peter bangin Messiah ah cosaang thlang aw. Thomas vekin “ka Bawipa le ka Pathian” ti ve thlang aw. Mi vannei, mi lungawi le mi thluasuak na si ding. Nun man nei le rinsan tlak na si ding.\nJesuh in, “Ngai hnik! Saangka kiang ah ka dingih ka king. Zokhal ka aw a thei ih sangka a ongtu cu a inn ah ka lut dingih a hnenah rawl ka ei dingih annih khal keimah thawn a ei ding,” a ti (Thuphuan 3:20).\nMan nei zetmi sinak\nBy: Salai M\n1/ Taksa nei Minung Pakhat kan si. (You will receive a Body)\nMinung nunnak can tawi te sung ah mi pakhat ah kan cang zo tik ah taksa nei ,cang vai thei mi ,nun nak nei kan si cio.A si nan kan mah ten tuah aw thei mi kan si lo ruang ah kan bang aw cio lo.Nu nau in Mipa si a duh vek in Mipa then khat in nu nau si an duh la la. In tuah tu in San nei zet ih in tuah mi kan si ti cu hngilh hlah uh si. Can tawi te sung ah man nei z le man khung z ih a nung thiam tu, nitin inhmu tu pawl hrang ah thil tha tuah tu le in siarsiam tu ih duh dan thei thiam tu kansi a tul.\n2/ Tlawnginn pi sung ih um kan si. (You wll learn a lesson in your life)\nMithiam pawl in Minung kan nun nak hi Tlawng inn pi vek kan si an ti theu. Cumi kan theih thiam cun pakhat cio nun nak ah that hnem nak tampi a um.Theih ding mi ah himi Tlawng Inn pi cu Pit ni ( Holiday) a nei ve lo.Hi Tlawng Inn pi sung ah zir ding tampi a um mi lak ih sin na paih lo z mi tla a um thei. Ralring zet in khua ruatthiam aw la nitin na nun nak sung ih na hmuh tawn mi sung ihsin zir ding tam pi na hmu ding. A thuk zet mi khua ruah thiam nak hi nitin kan hmuh tawn mi sung lawngah a um. Ca bu sung ih ngah theih mi a si lo.\n3/ A sual mi kha rem tha aw. (There are no mistakes, only a lesson)\nNitin na nun nak ah thil na tuah sual mi sung ih sin zir thiam aw la sir awk timi a um lo.Thil sual a tuah dah lo minung an um lo, Asual mi sung ih sin a zir thiam tu kha Mifim tiih kawh an si sawn theu.Thil ka tuah sual mi aum ti na theih ah cun a zam rang thei bik in rem sal aw… Na um men,na zoih men a si len na nun nak a siat (Hlo ral ) ta ding.Cutin na nung a si len na nun nak lam tluan ah na man a khung ding.A ding mi khuaruah nak nei tu le a dik mi lung put nei tu pawl hi lei tlun ah nun man nei tu pawl an si .\n4/ Na ngah suak hlan sung zir rero aw. (A lession is repeated untill learned)\nMinung nun nak sung ih kan hmuh tawn mi lak ih sin kan hrang ih a tul zet mi thil cu kan zir ngah teng teng a tul. Kan zir ngah suak lo a si len neta a ra la la tik ah kan buai theu.”Kei cu ka van a si tuk “tin kan ti theu mi hi mah ten rin san awk nak nei lo pawl le mah te U Pat awk nak cang thiam lo mi aa pawl an si.Mi pawl ih Upat lo cu ret hrih ,mah le mah u pat awk thiam lo pawl hi sunral nak lak ihsin a tum bik mi asi.\n1. Zokhal in ‘milai hi ka thi tengteng ding’ ti kan thei na’n kan mai’ parih a ra thleng ding cun kan zum ban lo a si an ti.\n2. Malaysia ah Bible nei kan mal zetih, a neitu lak khal ah a siar peih kan mal deuhdeuh an ti. Pathian thu hnakin UN lam thuhla kan siar peih an ti..\n3. Falat lai ih nun nem zet pawl hi pasal an neih hnu ah an thin a se zetih,falat lai ih thin se zet pawl cu pasal an neih hnu ah an thin a se deuhdeuh an ti. (Nupinu thinnem zet pawl cu an pasal fimnak ruangah a si an ti..bet)\n4. “Zu ka in na’n ka ri dah lo” a titu pawl hi, zu vei 100 an in ah, vei khat hrawng an ri lo fangfang an ti, cuih an rit lonak san cu,.. tangka (zu man) daih awk lo ruangah a si an ti. Khuat khat le Khuat hra in cu a bang aw thotho an ti.\n5. Nupi ding ahcun ‘Hmel’ zoh a ttul lo titu pawl hin ‘Hmel ttha’ umnak an thei zet an ti. (Hmel hnak in nun dan mawi hi a thupi zet na’n, hmel ttha cun uartu an nei tam deuh thotho an ti..bet)\n6. LCF fala pawl hin LCF tlangval an uar ve thei lo maw si?” an ti.. (LCF fala pawl hin ramdang feh dingih timtuah an si ruangah,.. LCF sungih pasal hun hawl cu a rem lo an ti maw si?” an ti….)\n7. Malaysia ih laimi kan vantthatnak pakhat cu nupi pasal dingih kawlram ihsin ‘parcel’(bungus) aw pawl hin, ramdang an thlen khal le’n tuih ni tiang nupa karih buainak an nei lem lo an ti.\n8. Khawm peih lo zettu pawl cun midang hnakin an buai awter ringring an ti. Hna an ttuan lo khal le’n midang hnak in natnak an nei tam an ti.\n9. Ek thawh lai ih ekinn sangka khar ding hngilh ringringtu pawl khi, mawttaw an mawng le’n a ttihnung zet an ti. Thildang ah khal an fimkhur lo an ti.\n10. “Vanram ih lut thei ding cun pianthar tengteng a ttul ih, Pathian hna ttuan ding cun pianthar a ttul tuk lo, midang lem dan thiamnak thar’ a thupi sawn an ti…asina’n, midang lem dan thiam ngaingai tla kan um tuk lem lo an ti.\n11. Tlangval pawl cu thlalang hmai ih an zoh awk dan ihsin nupi cawm thei a si le si lo a theih thei an ti ih, fala pawl cu darling an neih zat a theih thei an ti.\n12. Mipa zokhal an kedam hruk ihsin an sinak (quality) le an lungput (duh dan) a theih thei an ti. Nunau cu an hnipuan ihsin a theih thei ih, an cei awk dan cun anmah thluntu mipa pawl sinak khal a phuang ve an ti.\n13. Kawhhran pakhat hrang ah Pathian a thupi zet ti kan thei thluh ih, asinan, cuih kan theihnak cu biakinn sungah lawng a um an ti. Lenglam ahcun Pathian hnakin minung kan upat awk (ttihzah) an ti.\n14. Tulai sualnak phunkim hi zarhkhat vei khat lawng biakinn ih khawmnak in neh thei a si nawn lo an ti. Mipa hnak in nunau hin biakinn ih Pathian thu an ngaimi pawl hi an tthatpi sawn an ti. Mipa khawm peih zet hnak in nunau khawm peih zet cu an rintlang sawn an ti a si cu….)\n15. Miphun duhdawtnak le biaknak duhdawtnak hi a danglam zet na’n, a pahnih kawm loin feh thei a si lo an ti. (Two sides of the same coin a si an ti..)\n16. Kawlram ahcun nauhak pawl in Krismas hnipuan thar lei ding kan ruat ringring ttheu ih, Malaysia ahcun upa zo pawl in UN appointment thar lei ding kan hawl an ti(Zuk hmel se zet khal UN card parih a um hnu ahcun, a rak lang ttha mai an ti.) Card nei cingih zuri pawl cu Palik khal in an kai peih lem loih, Setan khal in ‘a zoh men’ an ti.\n17. Malaysia Laimi lakah cathiam pawl hnakin UN card a neitu pawl in nupi/pasal an tawng (hawl a awl) an ti.. “Ka lo uar/duh” ti hnakin “Na ngah zo maw?” ti’n biak awknak kan thawk ttheu an ti.\n18. Malaysia ah laimi fala thlun cu tangka a cem tuk an ti.. Laimi si lo fala dang thlun cu tangka a cem deuhdeuh ih, Biakinn ih zarhkhat vei khat khawm khal tangka a cem nasa an ti. Hitivekih a simtu pawl hin zu in nak ding ah ‘tangka a cem tuk’ an ti dah loih, zaan khat fala ngiarnak ding ah tangka a cem ding an phang loih, fala siava umpinak ding ah an neih hmuahhmuah an hmang an ti.\n19. ‘Miphun’ ti’n a ttog rerotu pawl khi an zate’n miphun duhdawttu an si thluh lo. Culawng a si lo, miphun duhdawttu pawlih lamzin tiang an rak kham ttheu an ti. Mai’ miphun hrang le Pathian hrang hnattuan hi a kawp in ttuan a theih lo maw si?, an ti.\n20. LCF lenglam le sunglam thuhla hi upa pawl siar loin, zo in a theibik ding an ti? Asina’n, thu tampi theih tla hi a ttha tuk pei maw?’ an ti…..\n21. Zarhpi ni ih “Kapa, Kapa” ti’n thla a cam ttheutu pawl hi, a tamsawn cu tlawngkai nikhat ihsin zarhte ni tiang ‘Pa nei lo’ vekin an um an ti. Cu pawl cun kawhhran hi hruai sehla ‘Nitin Thlarau Rawl’ hnak in ‘Zarhpi ni Thlarau Rawl lawng kan ei ding’ an ti.\n22. Thusim duh zet,sim thiam lo pawl hin midang caan peek an duh sawn lo pei maw?.. an ti. Thusim rei zet hnakin a rei lo cu ngai a nuam sawn an ti…\nLaimi pawl in Israel miphun kan bangnak tampi kan ngan zo. Kan theih dingih thupi zet pakhat cu Laimi lakah ‘ Israel miphun kan si’ rak titu kan um thei. Hivek ruahnak le zum dan neitu hi Laimi lakah kan tam lo a si khal le’n ka um lo cu kan ti ngam lo ding. Mi tampi ruah dan ahcun Laimi pawl cu Tuluk ram ihsin kan ra suakih, tulai Karen, Kachin le Chin pawl cu unau sungkhat kan rak si thluh tiah zumnak khal a um. Sau deuh ih hun ruah ahcun cuih Tuluk ramih um (Chin thlahtu pupa) pawl cu Israel ram ihsin nisuahnak lam ah an ra tthawn vivo ih, atuih Kawlram le India ram (Mizoram, Manipur, Tripura, Nagaland le Megalaya) hmun dangdang ah kan um thluh tiah history lamih thei tam ti aw tertu pawl cun an sim.\nLaimi siseh, mizo siseh, Israel miphun vekih rak thei aw tertu pawl cun Israel miphun an sinak cu Bible ihsin rinsan ding thuhla tampi an hawl ih, an thupibik cu Israel ram saklam le thlanglam an tthen awk ih, Assyria in Israel ram (saklam) a neh ihsin thawkin, cuih Israel miphun 10 lakih ‘Ephraim’ miphun cu an hlo ih, Bawih Jesuh leitlunih a rat lai san (thinglamtah ih an khenbet lai) ah annih Ephraim pawl cu an tel ve lo ruangah Pathian Fapa an rak tuah mawhnak ruangih Pathian thinhengnak cu tuar ve lo ding in an zirh awk. Cutivek a si ahcun, Ephraim miphun pawl cu ‘sualnak nei lo le Pathian in vanram a peek tengteng ding miphun’ vek ah an cang thei ding tiah zumnak tumpi a um.\nAhmaisabik ih kan theih ding ahcun, Israel miphun (Ephraim) ka si titu pawl cun profet Hosea ih thu hi an duh dan in an zum. Hosea cun, Israel (Saklam Israel pawl cu an hruaitu Jeruboam kha Ephraim miphun a si ruangah, Israel ram ti loin Ephraim ram tiah Bible cun a ngan) cun Nisuahnak lam thli a thlun tiah a ti. Cumi ruangah Israel pawl cu nisuahnak lam ah an tthawn vivo ih, tuluk ram an ra thleng tiah zumnak a tuah. Asinan, hih thu hi Israel pawl cu Tuluk ramah an tthawn tinak si loin, Israel cun Pathian rinsan loin an ram ihsin nisuahnak lamih um Assyria ram bawmhnak cu an dil reromi a si. A dang pakhat cu, siangpahrang Saul in David a dawi rero lai ah David cun relhnak a hawl ve rero ih, netabik ahcun Engedi hmun ah hnangam te’n a um. Curuangah, cuih Engedi umnak (Ephraim miphun pawl ram) cu ‘ka lu ka humhimnak ram a si’ tiah David cun a rak sim. Hih thu hi, amah David ih nun ram a sina’n, Bawi Jesu’h nun dan vekih hun tahtthim cun ‘Ephraim cu Bawi Jesuh hrangah himnak’ tinak ah a cang thei ih, thinglamtah ih a thih lai ah, Israel miphun 12 ihsin Ephraim cu a tel ve lo ruangah Bawipa hrang ahcun cuih Ephraim miphun cu himnak vekin an ruat ttheu. Hih thu tla hi tahtthim duhtu hrang ahcun ‘a awm ang ve zet’ ko na’n, Assyria ram in Israel ram a lakih cuih Israel miphun pawl ‘sal’ ih a tuah hnu ah, Babylon acozah hnuai ah miphun 12 pawl cu tiva kapah an um thluh ih, Persia acozah san ah Nehemia in Jerusalem Biakinn a sak sal hnu ah miphun 12 aiawh in caw cang 12 rori an that sal ti kan hmu.\nCuruangah Assyria san lai ih Ephraim miphun hlo ta riai vekih zir awk khal a fuh cuang lo. A pawimawhbik cu, Israel miphun 12 sung ihsin zohman an hlo loih, tuih ni tiang an ramah an kim thluh. Asia ram ihsin Israel miphun hlo kha kan si’ hun ti cu ‘bum awknak’ lawng a si.\nKhatlam ihsin kan ruatsal pei uh. Israel in an kiangkap ih acozah pawl (miphun dang le pathian dang neitu pawl) an rinsan reronak cu anmah rori in a nungmi Pathian an ttihzah loih, anmai’ duh dan in raithawinak khal an tuah hluah hlo. Milem biaknak a tthangso deuhdeuh ih, Pathian hrang ahcun duhdawt tlak an sin awn lo. A rei hlan ah miphun dang pawlih ‘Sal’ an si thluh. Tuih ni tiang Israel pawlih khawpibik Jerusalem khal cu miphun dang pawl thawn an umtlang ruangah thuneihnak an nei thei loih, khua hlan lai ih siangpahrang Solomon in Temple (biakinn) a saknak hmun khal ah muslim pawl cun biakinn an sak zo ih, Bible kan zoh a si ahcun, hih muslim pawl biakinn hi lehnu ah Israel pawl in biakttheng an tuahsalnak ding hmun a si ih, cutawk ahcun raithawinak an tuah lai ding. Cuih raithawinak an tuah hlan ah Bawipa cun a mithianghlim pawl a lawr ding ti khal kan fiang ding.\nPaul rori in, Israel pawl cu tulai zumtu pawl hrangih tahtthimnak a si tiah Korin khua hnen ih a cakuatmi ah kan hmu. Laimi hrangah tla a si tengteng ding. Hitawkih kan zir ding thupibik cu, ziangruangah miphun dang pawl kan rinsan rero ih, ziangruangah kan khua kan ram ah kan duh vek thluasuah kan ngah thei lo? Kan Pathian hnak in leitlun thil kan hril sawn ruangah Pathian khal in kanmah hnakin miphun dang a hril sawn a si thei pei maw? A nungmi Pathian hman a thei lotu pawl kuthnuai ah kum ziangzat hna kan ttuan lai dingih, mai’ khua le ram duhdawt zet cing in, zianghman tuah thei fawn loin kumm ziangzat kan um lai ding? Pathian hnakin minunglam kan zoh tam deuh ruangah a si. Vanram ih kan ngah ding khal zoh nawn loin leitlun thil kan daw ih, lennak le neihnunnak lamih zuam awknak ah kan feh thluh. Kawhhran a phunphun a ra suakih, Pathian ttihzahtu hnakin sumpai lamih rinsan tlak pawl cun Kawhhran sungah thu an nei deuhdeuh. Pathian lungawiter loin minung lungawiter cu kan hrangah hmintthatnak le laksawng tampi a si ruangah, lehnu ih thutthennak ni cu hngak thei nawn loin leitlun ih hmintthatnak cu kan hril. Zumtu unau lakah midang hrang pumpekih ttuantu sinak hnakin thuneitu le hmintthatnak neitu si kan duh ih,..Pathian thu khal thei mumal loin kan kiangkap pawl ziangtin an lian tiah kan ruatih, cucun kanmah ruangah kan Pathian hmin cu midang mithmuh ah a mualpho ti khal kan thei aw lo.\nIsrael pawl parih Pathian in thu a tthen dan vek cun kannih Laimi pawl parah cun thutthen hram hlah she tiah thla kan cam pei uh! Tulai sualnak le santhar nun dan thianghlim lo lak ihsin kan luat theinak ding ah thla kan cam pei uh! Duhdawtnak thawn kan miphun hrangah napi’n thla kan cam pei uh! Pathian in inzaangfah ahsun kan Lairam ah kan tlung thluh lai dingih, miphun cak zet le thil ti thei zet kan si lai ding. Kawhhran dangdang ihsn biakttheng (pulpit) dangdang tuah nawn loin, biakttheng pakhat ihsin lungrual zet in Pathian hrang a hmui zetmi thinlungih raithawinak kan tuah sal theinak ding ah timtuah uh si!\nLaimi kan sinak hman miphun dang hmai ah uang zet in kan sim thei hrih lo lai ah, “ Israel kan si” rak ti aw kan um ahcun a pawi tuk ding. Cuhnakin Laimi cu Pathian Israel miphun vekin thluasuah tampi peek ding in thu in kam ih, Amai’ duh dan kan thlun ahcun tulai miphun cak zet pawl hnakih cak sawnin in tuah thei lai ti hi kan thei a ttha. Asina’n, a tuih kan dinhmun hman rem ttha thei nawn lo khawpih zumnak lamzin ihsin kan pial ahcun, kan hmailam caan cu a thim tuk ding. Israel pawl hremnak hnakih nasa sawn in in hrem dingih, leitlun ah Laimi ti hi a hlo ral thei ti khal kan theih a ttha. Khuahlan lai ih Sodam khua ihsin Pathian in a runsuahmi Lot in amai’ fanu pahnih thawn cithlah an neihmi, Moab le Amon miphun pawl Pathian in an ram ‘Palestina’ ihsin a dawi hlo thluh ih, a dingsuak nawn lo lawng si loin, an hmin hman theih a si nawn lo vekin kannih tla Pathian kan hngilh vivo ahcun kan ram ihsin in dawi suak dingih kan miphun hmin khal zohmanih theih nawn lo ding in a hloral ding ti a phan um zet.\nKan duhdawt zetmi kan khua le ram khi, Pathian in miphun dang kutih a ap lonak ding ah kan cahnakbik Thlarau Thianghlim hruainak in inrundamtu kan Bawipa hrangah zuam cio uh si. (peh lai ding..)\nKL mayor thar thleng a si: KL uktu mayor Datuk Ab Hakim Borhan cu December 14 ah a cawlh ding ruangah amah sawngtu dingah Datuk Ahmad Fuad Ismail (K 55) cu kan dung tlawngkai nili ah hril a si. Ahmad hin 1976 ihsin University ih lecturer hna cu tan in Ministry of Helath hnuai ah Secretary hna a ttuan ih, cuihsin acozah hna pawimawh a phunphun a ttuanter hnu ah 2006 ah Housing and Local Government ministry ah General secretay a ttuan. Acozah hna a ttuan sungah a ttuanpi staff pawl hnakin mipi le NGO lam au aw thlun ringringtu a si tiah Malay Mail cun kan dung tlawngkai niruk ah a ngan.\nPhilippine ah mi 17 thi: Kan dung zarh zarhte ni ah Philippine ram khawpi Manila ah misual rual 10 hrawng cun sumpai le thilri pawimawh retnak (bank and warehouse) cu meithal le bomb thawn siatsuah an tumnak ah palik thawn an tawng aw ih, nasa zetin khatlam le khatlam an do awk hnu ah mi 17 an thi. Misual pawl cun palik an rat vete’n an kiangkap ih lamzin pawl cu pawngpaw kah in an kap ciamco ruangah a kiangkapih milai 4 (nunau nauhak kum 8 mi thawn) an kap that. Misual 10 an thi ih, palik pakhat le bank kiltu security 2 an thi. Misual dang pathum cu mipi um tamnak lam ah an tlansuak ih, palik cun an hawl lai. Hiti vekih buainak ruangah mipi lamin thihnak an rak tuar tuangah Human right commissioner Lilia de Lima cun palik pawl cangvaih dan cu mipi kilhimnak ding in an ttuan ngaingai maw tiah zohfiang a si ding a ti. Palik hotu Bataoil cun, “Palik cangvaih dan pawl cu a duhtu hrangah zohfel thei (investigate) a si’ tiah thuthangca ngantu pawl a sim. Misual pawl hin Philippine commando hnipuan (SWAT) an hruk ruangah mipi cun an palik ah a ruat sual a si ding tiah palik hotu cun an sim. –AFP\nSui laknak khur ah mi 10 thi: Kan dung zarhpi ni ah Papua New Guinea ram khawpi Port Moresby kiangih sui laknak khur (Gold Mine) ah lei a min ruangah milai 10 an thi ih, a dang 40 cu an hlo. Hih hi Kainantu ‘sui khur’ lei min (landslide) hi ruahpi a tak tuk ruangah a si tiah thuneitu pawl cun an sim.Papua New Guinea ram hi Tuluk ram vekin sui khur le lungmeihawl khurih thih hlonakl a thlen tamnakbik ram a si ve. –AFP\nPalestinian in Israel ramah bomb 3 kap: kan dung zarhpi ni ihsin tlawngkai nikhat tiang Palestinian pawl cun Gaza ihsin Israel ram ah bomb pathum an kap lut tiah Palestinain president Mahmud Abbas cun a sim. Hih bomb pawl hi kan dung zarh tlawngkai niruk ih Israel miphun pawl in Gaza ih Palestinain mipi pawl parih an cangvaihnak ruangah a si tiah a sim bet. Israel pawl cun Bible sungih Pathian in ram a peek cin cu cohlang sal thei ding in an cangvai tiah an kiangkap ih muslim pawl cun an puh. Palestinian pawl dawisuak ding in Judah miphun hrang thih a ngamtu tampi cun Gaza kiangkap ah nasa zet in an cangvai ih, Israel raalkap thuneitu pawl cun Palestinian in ni thum sungah bomb 12 hrawng an rak kap zo na’n zianghman siatnak a thleng lo tiah an phuang. –AFP\nUS in nuclear bomb siahsuahnak bomb tuah ttheh: US raalkap hmunpibik Pentagon cun kan dung zarh tlawngkai nirukih an hlawhtlinnak thu cu an nemhnget. Pentagon Missile Defence Agency thuneitu Lt-Gen Patrick O’Reilly cun, missile (hmun hlapi kap theitu bomb) kan tuahsuah hmuahhmuah ah a harsabik le a ttangkaibik a si ding’ tiah tlawngkai nikhat ni ah a sim. Hih interceptor missile (bomb khamnak) hin ramdang ihsin nuclear bomb a ra theimi pohpoh cu lamzin ah (boruak ah) a rak siatsuah dingih, Iran le North Korea ihsin a ra theimi bomb hmuahhmuah tla a kham thei ding a si tiah Patrick cun a sim bet. US cun kum 2014 cem hlan ah Czech Republic ram ah Radar (boruakih thil um zohnak) thar le Poland ramah interceptor missile retnak hmunpi 10 lai ret a tumih, US$ 10,000,000,000 hrawng a cem ding ruangah president Bush cun a caan a cem hlan ah tawlrel lohli a duh. Obama cun hih thu hi Bush vekin a ruat tuk lem lo na’n Obama in thuneihnak a co hlan ah tuih president term sungih tawlrel cu US hrangah a thupi zet. Asinan , Russia cu nasa zetin a dodal ih, hih missile pawl hin Russia siatsuah lo ding in thukam hman sehla, Iran le North Korea hrangah thil ttha a si lo tiah a sim. –AP/AFP\nFrance in Tuluk thilri a kham: Kan dung zarhpi ni ihsin France acozah thuneitu pawl cun Tuluk thilri Kedam, Tohkham tivek pawl cu kham ding in thu a suah. Tuluk tuah thilri tampi ah hin thilri muar (siat) lohnak dingah dimethyl fumarate an rawi ruangah milai vun hrangah natnak a tuah thei tiah sibawi lam cun an sim. Kan dung thla ihsin France ram cun Tuluk ram suak ei le in ding thilri tampi cu an rak kham zo. – AP\nIran in tapung pawl hawlsuak ding: Iran ram cun kan dung tlawngkai nikhat ni ah an ramih tapung pawl cu hawlsuakih zaangfahnak um loih that thluh ding in thu a suah. Hih thu hi Iran palik 16 cu kan dung June thla ih tapung in an kaihmi an thah thluh ruangih acozah thusuak a si ih, tapung pawl cu an nunnak lawng si loin an ha khal boh thluh hmaisakih, a kut le ket zim khal tansak an si ding tiah Iran thuthangca cun a ngan. –Reuters\nIndia le Pakistan buainak thuthup Rice in sutfiang: Kan dung November 28, 2008 ah mi pakhat (zo ti theih lo) cun amah cu India foreign minister Pranab Mukherjee rak ti aw in, Pakistan president Zadari cu telephone in a biak ih, Pakistan cun India cangvaihnak a bawmh lo ahcun India cun Pakistan parah ziangvak harnak khal tuah ding in a man ringring tiah a rak sim. Hih thu ruangah Pakistan raalkap vanzam hmuahhmuah cu ralrin ter an si ih, India thawn an ramri ah India raalkap duty feh pawl khal rak kap hai ding in Pakistan cun thu a suah. Hih thu ruangah US secretary of States Condolezza Rice cun Pranab Mukherjee le Zardari cu a biakih thuhla a sutfiang. Asina’n, Mukherjee cun ‘ Pakistan president biaknak ding caan ka nei hrih loih, cuvek thu khal ka sim lo’ tiah a rak sim. Rice cun ram pahnih karih thubuai cu theifiang in telephone in a rem hai tiah India thuthangca Dawn cun a ngan. Kan dung tlawngkai nikhat ni ah India ramih Hotel pahnih sung milai tampi thattu ‘Laskar-e-Taiba’ pawl umnak India le Pakistan ramri (Kasmir) cu Pakistan raalkap pawl cun an siatsuah ih, hotel siatsuahtu pawl thawn a rak pehtlaih awtu 20 an kai ngah tiah Pakistan thuneitu cun an sim. Hih hi Pakistan in India a bawmhnak langtertu cu a si tiah Zardari cun a sim. Asinan , Pakistan cun hih tapung cangvaihnakih teltu pawl hi India ramah kuat an si lo dingih, Pakistan rammi an si vekin an ramah thutthensak an si ding tiah an sim. – AFP/AP\nTuluk in human right hrang hnattuantu kai: Kn dung tlawngkai nihnih ah Tuluk acozah cun an ramih human right hrang hnattuantu philosophy professor Liu Xiaobo cu an kai tiah Liu ih nupi cun a sim. Hih hi Human Right Day (December 10) a thlen ding ruangah le Tuluk ram hrangih democracy lamzin tawlrel duhnak ca pawl cu Liu hin duhpinak hmin a rak ngan tel ve ruangah a si ding tiah Liu ih nupi cun a sim. Tulu ram hin an ram cu Republic ram a si tiah an phuang ttheu na’n, ramsung thuneihnak tawlrel dan ah acozah hruaitu cu Communist party a si ruangah biaknak tampi in harnak an nei. – AFP\nGermany ah tlangleeng siatsuah tumtu thawngthlak: Kan dung tlawngkai nihnih ah Germany ramih mipi phurtu tlangleeng siatsuah tumtu Yusef Mohammad al-Hajj Dib (kum 24) cu a damsung thawng tla ding in thutthensak a si. Germany acozah theneitu pawl cun Yusef hin kum 2006 sungah vawi hnih rori tlangleeng siatsuahnak ding ah thilri dangdang a rak tawlrel zo ih, a hmin a thleng rero ruangah kaih a harsa zet tiah an sim. Amah hi Lebanese mi a si. – AFP\nIndia ramah kum 70 nunau in fanu nei: India ramih National Fertility Center (nauneih thei ternak hmunpi) cun Rajo Devi (kum 70) hrangah fanu an nether. Rajo Devi hin a pasal Bala Ram (kum 72) thawn kum 40 an umtlan hnu ah fa a nei thei loih, mithiam pawl bawmhnak a dil vekin November 28 ah Vitro Feertilisation treatment in fanu a nei thei sal. – AP\nNuahak thawn nunau mipatnak dodal: Australia palik pawl cun kan dung tlawngkai nili ah nauhak thawn nunau mipatnak tuahnak tawlrelcu le video le zuk tampi suah ttheutu pawl 19 an kai ih, leitlun ram 70 ihsin hivek tuahnak ih eihawltu pawl khal kaih vivo an tum thu an sim. Hih dodalnak hi Brazil palik pawlin an ramih nauhak pawl nunau mipatnak hrangih tangka thawn hman an si vivo ruangih palik pawl zawnzaihnak ihsin a ra suakih, Australia palik pawl cun New South Wales, Victoria le Queensland sungah nasa zet in an hawl. Palik pawl cun nitin inn khat hnu inn khat an lut ih, hivek nauhak telnak video le zuk rak kawltu pawl tla nasa zetih hrem an tum thu an sim. Australia ram sungah nauhak kum kim lo telnak (nunau miptnak lam) video 15,000 le zuk 500,000 hrawng cu thla hnih sungah an kai ih, zuk a tam sawn cu nauhak kum 1 hrawng an si. Palik pawl cun nauhak pawl thawn eihawltu pawl hi Aisa nisuahnaklam, America saklam le thlanglam ihsin a suak tambik ding tuah zumnak an nei. Nauhak kum kim lo nunau mipatnak lam (child porn) ih cangvai tambik cu Philippine an si ih, Kawlram cu 3 nak a si tiah 2007 leitlun report cun a tarlang. – AFP\nDuhdawtnak mitthli hmuahhmuah ah falat tlangval lai ih mitthli cun theihpitu a nei malbik. –E.S.Elliot\nMi ram ahcun ziangtin so Zion hla kan sak thei ding?\nMaw Lairam, a lo hngilhtu laimi cun\na thiamnak nghilh ve hai sehla,\nNangmah a lo thei ringring lotu cun thluasuah co hlah seh.


Myanmar mipi tanpinak ding pawisa ting 90 Mizoramah a hlo – My News\nMyanmar mipi tanpinak ding pawisa ting 90 Mizoramah a hlo\nadmin June 18, 2022 Leave a Comment on Myanmar mipi tanpinak ding pawisa ting 90 Mizoramah a hlo\nMyanmar ralkap pawlin mipi thuneihnak cozah an pawng lak hnuah Parliament elected member an bàn tâk pawlih an din mi, National Unity Government (NUG) hnenih leitlun hmun tin kim ih sin Myanmar mipi tanpinak ding pawisa thawh khawm ih sin ting 90 cu Mizoramah a hlo.\nNunhimnak hawl ih Kum 2021-ih Myanmar ih sin Mizorama rawn lut U Aungthang, Chin state-ih Mindat district MLA hlun cun miniah khan Aizawl Press Club ah thuthar thehdarhtute a kâwm ih; Myanmar mipi tanpinak ding pawisa ting 90 cu Mizoramah a hlo thu a sim a si.\nU Aungthang sim danin, NUG fehtlangih tanpinak a dawn mi cu bank-ih ret dingin Myanmar-ah bank account a hmang thei rih lo ih, Mizoramah khal India khua leh tui a si loh ruangah bank account a nei thei lo ih; curuangah NUG hnen ih sin tanpinak a hnen ih lut mi cu Mizorama bank fehtlang ih dawng dingin mi bank account a hmang /sang ih , bank account a hman/sang mi ih sin pawisa ting 90 a hlo a si.\nU Aungthang cuan, bank account an hmansak mi cu Myanmar ih sin kum 20 liam zo mi Mizoramih lut, India khua leh tui sinak nei a si thu a sim ih, “Kan mitheihthiam mi fehtlangin Ramhlun ih LRM hospital kiang ih um Mangliana bank account-ah kan ret ih, India pawisaa ting 90 cu Mangliana bank account ih sin a hlo ih, tunah cun Mangliana umnak khal kan thei lo,” a ti ih, theihtawp suahin hmuh sal dan ding an hawl thu a sim.\nMyanmar ráltlânte Mizoram mipi leh cozah in an lo dawnsawn danah a lungawi thu leh Myanmar ramih mipi rorelnak cozah a din theih nak dingin theihtawp suahpi dingin Mizoram mipi a duh thu Aungthang cun a sim cih a si. Cp. vanglaini.\nFalamKhua Chung Kah Doh Nak Kong He Peh Tlai In Thawng Pang Thar →\n← Military Council-in a mai ralkap pal a kai


Golden Age | VCTH\nHome » Awnmawi » Golden Age\nBy vcth on September 14, 2013.\nGolden Age (1963-1974) timi kumsung lai ih rak lar le mizel nehbik pawl thuhla kha kan sim awk hmaisa ta ding.\n1962 cem lam ah, British rock scene cu beat groups(Beat music, British beat, lole Merseybeat tih si ih Fusion style rock and roll, doo wop, skiffle, R&B le soul kha simduh mi a si) The Beatles hi American ih rak zel-ngah mi si ih a rak hlawhtling pi nasa, soul music thawn, rhythm le blues le surf music tla tel cih in. An rak thok pek ah cu, American tune pawl kha letsal mi dinhmun a si ih, Twist timi lam pawl hrang-ah rak tum sak mi ti hrawnghrang an si. Hih group pawl hi neta lam ahcu khuahlan te ih an neih mi rock komkhawmdan kha cokrawi mi music lam ruahnak pawl le aw phunkim thawn a kaiso vivo. 1962 lai hrawng ah The Rolling Stones cu blues ih zelngah pakhat a si tiah theih a rak si ih, lawng si lo in The Animals le The Yardbirds band pawl tla a tel cih mi an si ve. 1963 laihrawng, Britain ah, The Beatles le adang beat group, The Searchers le The Hollies ti pawl hin, nasa tak in larnak an ngah hlei ah pursum-leilawn nak ah tla an rak hlawhtling zet a si.\nThe British Invasion ah hin The Beatles hin hma a rak lak ve nasa. The Beatles cu English rock a si ih,1960 kum Liverpool pawlkom a rak si, pursum leilawn nak khawvel ah le a raklar zet mi music santhuanthu ah theih mi a rak si. The Beatles hin 1962 tlai lam ah nasa tak in hlawhtlin nak a rak co ih cucu hmaisabik nak a si mi, “ Love Me Do” ti mi in a si. Cumi in a hmaikum ah cu khawvel hi a cuul ṭheh a si ta mai. The Beatles cu UK charts ah music dang pawl cangvaihnak ahcun number one album a rak si. RIAA(Recording Industry Association of America) ih simrel-catnak ahcun, US ih artist pawl hnak hman in zuar tam sawn mi a si a ti. 2008 kum, Billboard magazine suahnak ah catuan-zuarkhawg bik mi Hot 100 artists puai tuah nak US singles chart ih kum 50 kim anniversary ah The Beatles cu number one a rak si. Sunloih nak laksawng Grammy Award pa 7 a ngah ih, cuhlei ah Ivor Novello Awards ti mi the British Academy of Songwriters, Composers le Authors hnen in 15 a ngah bet. The Beatles cu Time magazine ih khei-khawm-mi 20th century khawlkhawm- mi100 sung thupi bik le mineh(mizel) tu pawl lak ah telh a rak si.


Ralkap Lamtang Mi Hminthang Cu An Kap Ih Hliamhma Thawn Siizung Ah An Tlanpi, Lamzin Ah An Rak Kapsal Ih A Hnukcat Fel – Meifar\nRalkap Lamtang Mi Hminthang Cu An Kap Ih Hliamhma Thawn Siizung Ah An Tlanpi, Lamzin Ah An Rak Kapsal Ih A Hnukcat Fel\nMagway Division, Yezakyo khua ih um U Mar Ta cu ralkap lamtang mi hminthang zet a si. Amah hi ralkap ṭuan zo a si ih tu’ahcun ralkap kuthnuai ih cangvaitu Pyu Saw Htee pawl hruaitu a si. December 3, 2021 zing nazi 8:15 ah mipi kilhimtu pawlin an kap ih a thi lo, hliamhma a tuar.\nA hliamtuar a bese tuk ruangah Monywa siizungpi ah tuamhlawm dingin an phur, lamzin ah mipi kilhimtu pawlin an rak bawh ih Sin Phyu Shin-Chaung Oo lamzin ah an rak kham ih naitakten an kap that. A hmun ah a thi cih tin tualsung mipi kilhimtu pawlin an phuang.\nNovember 17 ahkhan an khuasung ih NLD innsang khat cu U Mar Ta ih hohanak in an rak that zo. NLD party dinpitu Ko Aye Hlaing (kum 52), a nupi Marcy (ku 45), an fanu kum 20 mi Ma Aye Thin le an innhnen Daw Si (kum 47) cu bomb in an puah that.\nU Mar Ta cu an ramsung ah a sual zet, khuasung ih dawr khan le inn an bauh ṭheu ih thil an ru, inn an urkang ṭheu. Ralkap dodaltu le bungbel tum ih duhphorhnak tuahtu pawl cu ralkap thawn an tangtlang ih an kai. Amah khalin meithal a keng ih Pyu Saw Htee pawl a kaihruai. Ralkap lamtang U Mar Ta cu 27 Revolution Force ih kaihruaimi ThwayThauk Revolution Forces le People Defense Force YSO pawlin an that thu theih a si.\nCDM Tuah Tlawng Saya Cu PDF Ah A Lut Ih Ralhrang Pawl Thawn An Doawknak Ah A Nunnak A Liam\nIndia Ram Ah Palik Pakhat Cu Thla A Ṭih Tuk Ruangah A Awkaw That


Tleunak Si Aw - Chinland Today Media\nTleunak Si Aw\nJanuary 31, 2010 12:17 am·0 comments\nHlan ahcun nannih hi khawthim sungah nan rak nung; asinan Bawipa ih minung nan si zo ruangah atu cu tleunak sungah nan um. Curuangah tleunak ih minung bangin nung uh. – Efesa 5:8\n?– Suahlannak 25-26\nKa rualpi pakhat cu thuthangca lam hnattuan a si ruangah kumtin Super Bowl lek zuam-awknak ah kai theinak caan ttha a nei. A hnattuan cu Khristian lek thiam pawl interview tuah ding le faith-based radio program hrangah National Football League ih lektu pawl interview tuah ding khi a si. Himi hna a rak ttuan thok pek ahcun Super Bowl lektu pawl in anmah hrang lawng ttuan in nunnomnak an hawlnak pawl a hmu hngai tikah, “A thimzetmi hmun si in ka hmu,” tiah thinnauzet in a ti.\nNFL ih lektu Khristian pakhat ih, “Unau, nang cu hih khawthimnak hmun ih tleunak na si,” a timi in ka rualpa cu cutawk ih a umsannak thu a ruatter saal ih thuthangttha tleunak a ttulnak hmun ih Pathian hnattuannak ah thatho dingin le a tleunak kha tleuter dingin tha a pek.\nNa hnattuannak hmun hi Pathian theih lonak, zumnak hmuhsuamnak le Pathian ttihzah lonak nun uarnak hmun a si thei men. “A thimzetnak hmun ah ka feh,” ti’n na ruat aw men thei.\nHni siamsi hmel, duhnungza ttongkam le tuahnak, hnattuan taimaknak in nan tleu thei (Efe. 5:8). Thuthangttha simnak ding caan ttha ngah dingin Pathian hnenah dil aw. Na hnattuanpi in an hmuh thei sun theunak pakhat cu nangmah lawng na si thei men.\nPathian in khawthimnak leilung ah in ret,\nTleunak ih faate pawl vekin tleu dingah;\nNa thu karhzaiter dingin in bawm aw, Bawipa,\nKan tettikhanmi tleu ringring dingin.\nKhrih hrangih kan tettikhanmi cu\na thimmi leilung hrangah tleunak pakhat a si.


Kawlram In Rohingya Pawl A Cohlang Thei Lo - Chinland Today Media\nJuly 16, 2012 4:35 am·1 comment\nKawlram President Thein Sein cun Rohingya miphun pawl cu ramsung minung ah Kawl acozah in a cohlang lo ding a si tin Kawlram sungih um UNHCR tuanvo neitu pawl hnen ah July 11 ni ah a sim.\nKawlram sungih um UNHCR zungih bawibik Antonio Guterres le a palai pawl cun Rohingya pawl thuhla thawn pehpar aw in Thein Sein an va tonnak ah Thein Sein in tuvek in a rak simnak a si.\nRohingya pawl cu Kawlram minung ih cohlan an si lo hlei ah UNHCR kut sungih ap sawn dingin timtuah rero a si thu Thein Sein cun a sim bet. Kawlram sungih ummi Rohingya mipum 800,000 pawl hi Kawlram hrangah tihnungza an si tin khal a sim.\n“Hi Bengali miphun pawl cu Kawlram zalennak a ngah hlan 1948 kum hlan ah Kawlram rak uk dahtu mirang pawl in lo hna tuanter dingih an kawhmi a si,” tin Thein Sein cun a sim. 1948 hlan ah Kawlram ih a thlengzo tu Bengali miphun nu le pa ih hrinmi santhumnak (third generation) Bengali pawl lawng hi Kawlram ih daanbu hin a mai rammi ah a cohlang a si.\nLamzin dang a um nawn lo a si ahcun Kawlram hin Rohingya pawl cu UNHCR kut sungah a ap dingih refugee camp khal a tuahsak ding, cun hi pawl lak a duhtu ramthumnak ram pakhatkhat in an lak thei a si tin Thein Sein cun a ti.\nPresident Thein Sein ih a suahpi mi thu cu Rakhine Nationalities Development Party khal in a lungkim pi ve. Asinan Rohingya pawl ramthumnak ih kuat ding timi thu cu UNHCR cun a hnong. “Ramthumnak ih kuat timi cu a fumfe zetmi thuhla pakhatkhat ruangah mai umnak ram tansan tahratin ram dang ih a tlantu pawl hrang lawng ih tuahsakmi a si.\nHi [Rohingha pawl ih] thuhla cu cumi thawn a pehtlai aw lo tin,” tin UNHCR ih bawibik Guterres cun a sim.\nTuitum ih cangmi Rohingya Muslim le Arakan Buddhist pawl buainak ah minung 100 ziklai an thi ih minung 90,000 zik lai cu inn le lo tansan in an thekdarh aw theh. UN cun Rohingya miphun pawl hi leilung tlun ih hremnak a tuar tambikmi miphun sungah pakhat an si tin a phuang.\n(DVB, July 12)\nCHIN Duhdawttu says:\non July 17, 2012 at 9:17 pm\nThein Sein, a ti thatuk. Kan Chin State mipum siar hnakih an tamsawn ih Rakhain Ram an long duh vek thotho in kan Chin Ram tiang hman an rak long duh leh pang ding. An dung ah Middle East ih zinan milian pawl tla an umbet. Tih a nung ngaingai mi a si fawn. Chin mi zate le Chin political party zate, le biaknaklam(a tul pang ahcun) Myanmar acozah thusuahmi lungkim pi ve thu leitlunpi theih in suah ding a si. Kan Christian biaknak tiang hman in siatter leh theimi khal a si. Kan Chin ram khawpi pawlih milian inn thatha neitu pawl lakah Rojinja pawl tel ding hi kan sian ding a si lo. Culo khal tampi a um lai nan, netabik ah Chin mi pawlin democracy kan duh ruang men ah Rohinja pawl zangfah a um, Kawl acozah a sual ti pang hlah uhsi. Thangharh ringring uhsi.


Myanmar Entertainment khawvel ah Thimzing a tlung, ruah san ding a mal - Falam Online Media\nMyanmar Entertainment khawvel ah Thimzing a tlung, ruah san ding a mal\nApril 14, 2021 Ni Hnem Sung\t0 Comments\nRalkap ukhruainak dodal in rampihuap mipi cangvaihnak a cak zet hnu February thla lai hrawngin Daan lo ih rampi thuneihnak latu SAC ralkap thlaphang in a um thok ih CDM thapetu le mipi lam ṭangtu Myanmar lemcang khawvel ih hminthang siseh, mipi thinlung neh zettu social influencer pawl khal ပုဒ်မ ၅၀၅(က) thawn thubuai tuah sakin SAC ralkap in kaihkhih an tum thok ih ca phunphun suah in mipi an ṭhih thok.\nSAC ralkap ih thusuahmi ahcun “rampi a keel awh thei ding duhlo ruangah tumtah nei in cozah hnaṭuan CDM tel dingih thapetu, Daan loin rampi ukhruai tumtu CRPH thapetu, thuthang diklo thehdarhtu, khuatlang mipi hremawknak (social punishment) tuahtu cu ပုဒ်မ ၅၀၅(က) orh terin thubuai tuah sak an si ding” tiah SAC ralkap in mipi theihternak an nei.\nAdanglam zetmi pakhat cu ပုဒ်မ ၅၀၅(က) thawn thubuai an tuah sak mi ah Kawlram Entertainment khawvel (Zuknung, Music le mipi tihlimnak dangdang) ih hminthang tamzet an tel. Cuvek a si tikah SAC ralkap ih thubuai tuahmi hin Myanmar Entertainment khawvel nazetin a khawng tham pei maw timi ruahding a um.\nSAC ralkap in thubuai a tuah sakmi Myanmar ih mihminthang ṭhenkhat cu လင်းလင်း, မောင်မောင်အေး, လူမင်း, ဝိုင်း, အာဇာနည်, အိန္ဒြာကျော်ဇင်, သန္တာလှိုင်, မင်းမော်ကွန်း, သက်မွန်မြင့် , ကျားပေါက် + Han Htoo Lwin (2?), ဇာဂနာ , director မင်းထင်ကိုကိုကြီး, ကျော်သူ … tvk an si ih kaihkhih tuar zo khal an um ih hmun dang ah himnak hawl ih rak beu man khal an um.\nThubuai tuah tuar cazin kan zoh a si le Myanmar zuknung khawvel ih mihminthang, director, Music khawvel ih hminthang milar tamzet an tel ih thubuai an tuah sak mi lawng hman ah buai tham a si zo.\nAsancu hih mihminthang pawl thawn pehpar awmi zuknung, music tvk pawl cu khuatlang ah tlangzarhnak neilo dingin le tlangzarhnak neitu hmuahhmuah cu thubuai tuahsak an si ding tiah thuthannak an nei. Cuihtlunah April 4 ah ramsung TV/Video network neitu le FM radio station hnen khalah tlangzarhnak neilo dingin SAC ralkap in ralrinnak ca a pe hai.\nKawlram ah hin zuknung phunphun thlahsawngtu zuknung media le Application phunphun thawn zuknung, music tivek thlahsawng ih pumcawmtu media/company tamzet an um ih cupawl khal SAC ralkap ih thusuahmi in nasa zetin a khawng ban hai. A ṭheuh suah hai. Mipi ih duhbikmi, sum an laklutnak bik hminthang pawl ih zuknung, hla tivek an thlah thei nawnlo ruangah harsat an tong.\nMyanmar Entertainment khawvel ah tuhlan kum 1 luan zo, 2020 kum thok hrawng khan harsatnak an tong thok zo. Covid 19 boruak in zuknung khawlvel a ti cawl ih zuk thok mi, zuk ṭheh zik mi, tlangzarh manzomi zuknung zateel in a um. Zuknung khawvelmi mipakhat cun zuk ṭheh zomi zuknung zatekom man hi kyat billion 60-100 hrawng a si ding a ti. Cupawl cu Covid boruak um lo in ralkap in rampi tibuai hlah sehla tlangzarh manzomi hlir an si ih paisa billion tamzet laklut theihnak lamziin pakhat a si ih Myanmar Entertainment khawvel cu a keel te a awh ter thei ding.\nMyanmar Entertainment khawvel ah tlaksiatnak tuartu midang pakhat cu zuknung piah nak innpi saktu pawl an si. Tuhlan ralkap ukhruainak san lai ah rampumhuap khua tamzet ah cozah ta zuknung piahnak zung tawkmawi a rak um. Cupawl cu thuneitu an mah pawl thotho in an ṭheuhsuah thluh ih zuknung piahnak zung a mal phah hlei ah Entertainment khawvel ah tlatsiatnak tumzet a rak thleng. Cumicu kum 2015 hrawngin hram ṭan sal a si ih a feh tluang zik thlang tifang ah Covid boruak le rallokap buainak a rak suak lala.\nAtakcun, a tu ih ပုဒ်မ ၅၀၅(က) thawn Myanmar ram ih milar thubuai an tuah sak mi hi March 30 ih SAC ralkap meeting ah ralbawi MAH ih forhfialnak ihsin a ṭan thokmi a si.\nRalbawi MAH in ruahnak pe phungpha vekih a ṭongsuak hnu nihnihnak hrawngin ပုဒ်မ ၅၀၅(က) orh ter ih thubuai tuahsaknak cu Facebook cahmai ah a lang thok. ပုဒ်မ ၅၀၅(က) cu mipakhat in cozahpi/ralkap a dokalh caan ah siseh, a hnaṭuan upatlo, ziangah siar lo ih a um tikah thubuai tuahsaknak ih hmanmi a si ih cuvek daan pahbaltu cu kum 2 thawngtlak lole paisa kuan lole a pahnih ih tuar ding khi a si. Asinan, tu ahcun ပုဒ်မ ၅၀၅(က) cu SAC ralkap in an mah duhdan zawngin an rem an phuahcawp betih anmah dokalhtu le an mah duhlo zawngih umtu hremnak ah an hmang.\nTuah, kan dinhmun kan zoh a si le ပုဒ်မ ၅၀၅(က) thawn kum 3 thawngtlak dingih thuṭhensak mi hmuh ding an um ih ပုဒ်မ ၅၀၅(က) thawn thubuai tuah sak mi midang pawl khal an kai a si cun thawngtlak thei dinhmun an si. Cumi ah Kawlram Entertainment khawvel ih lemcang thiam hminthang, director hminthang le mithupi tamzet an tel ih ralbawi MAH in tuvekin rampi cozah thuneihnak a kai ringring cun a ciim cuahcomi rampi pursumnak, Fimzirnak, Harhdamnak lam vek thotho in Myanmar Entertainment khawvel khalah thimzing a tlung dingih tungding sal theinak lamziin hmuh a har zet ding tiah ramkhel mithiam pawl in an rel. ***(စည်သူအောင်မြင့် via VOA, + Opinion)\n← April thla thok ih mihlo Chinpa cu thi cia in a ruak an sar\nWay Moe Naing kaihkhih a si veten Sweden Embassy in theihternak Capi an suah cih →\nZaan thim hnu ah Khine Thin Kyi ih pasal Ko Khant Naing an kai


Falam Thuhṭhen Inn In Falam Mipi Ziang In Rello Maw, CM Ziang An Rello: Pu No Than Kap - Chinland Today Media\nFalam Thuhṭhen Inn In Falam Mipi Ziang In Rello Maw, CM Ziang An Rello: Pu No Than Kap\nFalam khawpi thansohnak hrang lampi kauh rero an si. Himi lampi kauh rero mi ah Falam Thuhṭhen inn (tazazi zung) cun lampi kauhnak a dal.\nChin ramkulh CM Pu Lian Luai roriin bal siang dingin a sim nan tutiang an bal hrih lo. Pu No Than Kap, CAM hlun cun hi thu ah Falam mipi ziang in rello maw, CM dilnak an ngai thupi lo maw tiin thusuhnak a tuah?\nPu No Than Kap in hitin a tarlang “Falam Thuhṭhen Inn zinpi kauh tumnak a dal ruangah bal siang dingin CM Pu Lian Luai rorin a sim nan bal an siang hrih lo, himi inn khat lawng bal siang lo a um ti thu theih a si. Zin kauhnak ding ih um Inn neitu dang cun, khaw ṭhat le nawmnak ruat in siangzet in an inn cio an nawrter lai ah, ziangah annih lawng in nuar an nei?\nFalam mipi ziangih rel lo thu maw!\n2. CM rori ngennak ziangih rel lo thu maw!\n3. Dan thei le thiam ih retawk thu maw! Ruat tlak a si.\nLuah lai inn zo hmanin an bal theinak dan a um lo, ti phun in an ṭang a si pang ahcun(according to the big book) – “Miphun le khua ram ṭhatnak ding khamtu dan cu a ṭuldan in rem ngam ding, cuvek ZIANGAH? Zinkauh kham!\nFalam khawnu/pa in Falam zinpi kauhnak ah pengpi Thuhṭhen inn (tazazi zung) cu bal dingin CM Pu Lian Luai rori khalin a sim nan bal an siang hrih lo ih mipi in nuam an ti lozet thu theih a si. Midang in an innpi le tual khawpumpi ṭhat le nawmnak ruat in siangzet in an nawter lai ah, ziangah annih in nuar an nei?” tiin a tarlang.#\nCAM Thar Pu Lal Thawm Thang In Mipi Hnenah Lungawi Thu Sim


SIR COM | VCTH\nHome » Cahram » SIR COM\nBy vcth on June 10, 2013.\nAug 21, 2006 ah Payap University ah tlawngkai dingin Chiangmai ah ka thleng. Thleng pek te ti cu khoi khal ka vak suak lem lo. Kan a sawng (dom) le tlawnginn cu hrawng lawng ka hleh ka ṭheu. Zarhkhat hrawng a reihnuah Laimi hrekkhat thawn kan tongaw ih an hnen lam tla a len ka thiam.\nTlawngta ka si bangin ca cu a tam thei zet. A caancaan cu kan saza tein in ti hrim maw si hi tluk lawmlam ca tam in tuah ter tin ka thin a heng ṭheu. Cangannak hrangah Computer ka nei lo ih ka baui thei nasa. Kan tlawng library kha le 8:00 am – 6:00pm tiang lawng an ong. Sun-ah le tlawng kan kai fawnih lab ta computer ka hmang man lem lo.\nComputer ka ṭul zia cu ka rualpi pawl ka sim. Ka rualnu pakhat ih a pa in computer ṭha lem lo, a hlun zet thlang mi a nei. A hman nawn lo mi a si ih, na duh le hmang aw in ti. Kei tla in lungawi zet in ka cohlang.\nCui Com cu ka ong tinten ‘tret’ ti a awn ta hnuah window a ong aw thok. Ka rualpa pakhat kha ziangruangah ka Com ka ong tinten “tret” tin a awn ti ka sutih a tar tuk thlang ih si in ti. Ka Com te cu ka duhdawt nasa. Amah ruangah ca, assignment pawl tla tik cu caan khel in ka ṭheh thei.\nKa Com cu a tar zet vekin a hnu zet. A caancaan le a taar, a heng ṭheu. Cuvek caanah a thintawi nawn in a dangdang hmet (click) ruri le cu cem si ko, phitih a tharin ong sal le a rang sawn. Ca tam zet caan, zam rang ka duh caan tivekah a taar pangah cu ka thinheng thei nasa. Von nuai ciam co ka hair ṭheu. Cutiih ti ding ngaingai le ka siang fawn lo. Ziangah ti le ka neihsun te a si.\nThaten ka ruat sal. Ka Com in ziangtik hmanah vansiat, vandauinak i thlak dah lo. Amah le tawk ten ṭhathnemnak, ka tlawngkai ṭhehsuak theinak hrang ih i bawn tu pakhat a si rero ko. Com tar zet a si vekin a hnu zet ti lawng si ko.\nKei hi farahfa ka si. Farahfa lawng silo in keimah hrimhrim tla mifarah ka si fawn. Caan tampiah ka dinhmun lungkim aw lo in ka um ṭheu. Thaten ka ruat sal. Ka farah nan tlawng tla ka kai thei, hna tete tla ka ṭuan thei. Milain pawl le ram cangkang mi pawl vekin ka nun nunnuam zet cu asilo nan a mah le tawk ten hmai a nor ve rero ko lo sawm tin keimah le keimah duhdawt awknak, cohlang awnak thawn ka lung i fim ter.\nMi dang Com, dawrih computer tivek ka hmang le cu an rang thei zet. Voikhat ka met ve ten a ra suak cih vuahvo. Kei ih Com cu silo, thinsau ten hngak ringring a tul. Ka thin a tawi thei zet nan thintawi le a roh sinsin ti ka thei ruangah tiṭunto ten ka hngak. Neta ahcun cui ka Com te cu thinsau i zirhtu ka sayakyi tiah ka ko. Mirang pawl daan takin SIR ka pek ve.\nComputer thar tla ka lei thei lo. Tuni tiang cui Com tar te, ka Sir Com cu ka hmang ve ringring lai ko. Tu-ah cu ka rualpi ṭha pakhat, hnaṭuanpi pakhat vekah a cang. Ziangtik tiang kan kom aw pei maw! Ziangtik tiang hna kan ṭuan tlang pei maw!!!!!!!!!\nPS: Oct 21, 2009 ta


Singapore Hnenum Cu Zanṭim 12:30 Tiang Hna An Hnaṭuanter Hnuah Coka Ah A It, Itthat Thei Loin An Va Tibuai Thotho – Meifar\nSingapore Hnenum Cu Zanṭim 12:30 Tiang Hna An Hnaṭuanter Hnuah Coka Ah A It, Itthat Thei Loin An Va Tibuai Thotho\nOctober 4, 2021 admin Leitlun 0\nSingapore ram ih mi inn hnaṭuan, hnenum pakhat cu a umnak inntek tei in an hmuhsuam thei tuk ruangah a thilton cu online parah a tarlang. A hmin le a sinak pawl cu an tarlang lo nan Ms. S ti lawngin an langter.\nZing nazi 8:00 ihsin hna an ṭuanter ih zanṭim nazi 12:30 tiang hna a ṭuan. Riahnak room khal an pe lo ih coka ah a riak ṭheu, cuti cingin itthat thei loin an tuah ṭheu ruangah a thilton cu online parah a tarlang.\nMs. S in “Hnenum ka si vekin ka tuar tento, zinglam nazi 8:00 ihsin zanṭim nazi 12:30 tiang hna ka ṭuan ṭheu. Zanṭim lai lawngah ka hnaṭuan hi ka theh theifang, coka komkerte ah ka it. Ka it hnuah coka ah an ra lut ciamco ṭheu ih itthat thei loin an cangvai, ziangtin ka tuah ding in sim hram uh. Nan zaten sunṭha leh” tin a tarlang.\nOnline mipi pawlin “Nikhat ah nazi 9 sung lawng hnaṭuan ding a si. Ziangah coka ah na riak? Hahdamten riahnak room lo pe ding an si, hi cu hmuhsuam awknak a si ruangah Ministry of Manpower (MOM) hnenah report lohli aw” tin an comment. Ms. S in “Agent hnen khalah vei tampi ka sim zo nan san aum lo. Kan ram ah ka tlungsal tum” tin comment ah a reply. (#The Independent Singapore)\n“Leitlun Ah Min Maw Kun Ih Nupi Vek Nunau An Um Tuk Lo, Harsatnak Ramlak Khalah A Thlun Vivo” Tin Mipi In An Lawm\nNa Ruangrai Le Na Ritlam A Mil-aw Maw? Rak Zoh Aw >>>


JOHAN 1, Falam Common Language Bible (FCL) | Chapter 1 | The Bible App | Bible.com\nBible LanguageFalam ChinChange Language\nFCL Falam Common Language Bible\n1A hramthokah Thu a rak um. Cuih Thu cu Pathian thawn a um ih Pathian a si. 2A hramthok ihsin cuih Thu cu Pathian thawn a um zo. 3Amah sung ihsin Pathian in ziang hmuahhmuah a seemsuah; seemsuah mi thil hmuahhmuah sungah hin amah tel loih tuahmi pakhatte hman a um lo. 4Cuih Thu cu nunnak ih hram a si ih cuih nunnak cun minung hnenah tleunak a run thlen. 5Tleunak cu khawthim sungah a tleu ih thimnak in a hmit thei dah lo.\n6Pathian in a palai Johan a thlah ih, 7Johan cu mi hnenah cuih tleunak thu sim dingin a ra. A simmi hmuahhmuah in an theih ih an zumnak dingah a ra a si. 8Anih cu tleunak a si lo; tleunak thu sim dingah a rami a si sawn. 9Cuih tleunak cu tleunak taktak a si. Cuih tleunak cu leitlun ah a ra ih mi hmuahhmuah tlettu a si.\n10Cuih Thu cu leitlun ah hin a um ih amah sung ihsin Pathian in leilung hi a tuah naón leilung in amah cu a thei lo. 11A ram sungah a ra naón a minung pawl in an rak saang lo. 12Mi òhenkhat cun an saang ih an zum; curuangah Pathian ih faate cantheinak thu a pek. 13Pathian ih faate an cannak cu leilung daan, minung ih thi le sa in hrinmi in a si lo; Pathian amah rori kha an Pa a si.\n14Cuih Thu cu minung ah a cang ih kan lakah a um; zaangfahnak le thutak in a khat. A sunlawinak kan hmu ih a Pa in a fapa neihsun hnenih a pekmi sunlawinak a si.\n15Johan in cupa ih thu cu hiti in a sim: öðAmah cu ka hnuah a ra; asinain kei hnakin a tum sawn, ziangahtile amah cu ka suah hlanah a rak um zo,ó tiih ka lo simmi kha amah ih thu hi a si,” tiah a ti.\n16A famkim zetmi a zaangfahnak thawn kannih cu in thlawsuah zo ih a thlawsuah cu pakhat hnu pakhat in pek a si. 17Pathian ih Daan cu Moses hnen ihsin in pek; asinain zaangfahnak le thutak cu Jesuh Khrih sung ihsin a ra. 18Zohman in Pathian cu an hmu dah lo. A Pa ih Fapa neihsun, a òaang sungih a pommi, Pathian a si mi in a langter zo a si.\nBaptisma Petu Johan Simmi Thu\n(Mat 3.1-12; Mar 1.1-18; Luk 3.1-18)\n19Jerusalem ih Judah hotu pawl in puithiam òhenkhat pawl le Levi mi pawl kha Johan hnenah cun an thlah ih, öNang hi zoso na si?” tiah an va sut.\n20Johan cun an thusuhmi cu pheh lotein a let ih, öKei hi Messiah ka si lo,” tiah fiangtein zapi theih ah a sim.\n21Annih in, öAsile zoso na si? Elijah na si maw?” tiah an sut.\nJohan in, öKa si lo,” a ti.\nAnnih in, öProfet na si maw?” an ti lala.\nöKa si lo,” a ti thotho.\n22Annih in, öCuti asile zoso na si, in simhnik. Na thu lehmi cu in thlahtu hnenah kan va sim sal a òul. Zo ka si, tiin so na ti awk?” tiah an sut.\n23Johan in Profet Isaiah ih simmi kha a vun lak ih, öKei cu ðBawipa ih fehnak lamzin kha dingter uh,ó tiih ramòhingih a au-mi aw kha ka si,”#Isai 40.3 tiah a ti.\n24Farasi pawl ih an thlahmi palai pawl cun, 25Johan cu thu an sut sal ih, öMessiah na si lo ih Elijah le Profet khal na si lo ahcun ziangah so baptisma na pek?” tiah an ti.\n26Johan in, öKei cun tidai in baptisma ka pek, asinain nan lakah nan theih hrih lomi mi pakhat a um. 27Amah cu ka dungah a ra lai; sikhalsehla kei cu a kedam hri phoihtu hmanah ka tlak lo,” tiah a ti.\n28Hitiih an suh awknak hmun cu Johan in baptisma a peknak Jordan tiva ihsin nisuah lamih a ummi Bethani#Bethani timi hi Jordan ihsin nisuah lam ih um a si. Khuitawk zawn ah ticu fiangtein theih a si nawn lo. Jerusalem kiangih um Bethani thawn cun a dang ih Jordan ihsin nitlak lam um a si. khua ah a si.\n29A thaisun ah Johan in Jesuh a hnenih a rat lai kha a hmu ih, öLeilung sualnak a phurtu Pathian Tuufa khi zohhnik uh! 30ðKa dungin mi pakhat a ra, asinain kei hnakin a tum sawn, ziangahtile ka suah hlanah anih cu a rak um zo,ó tiih a thuhla ka sim rero zo mipa cu amah hi a si. 31Amah hi zo a si ding ti ka rak thei lo. Asinain amah hi Israel mi pawl ih an theihnak dingah tidai in baptisma ka pek rero sannak a si,” tiah a ti.\n32Johan in, öThlarau cu vancung ihsin thuro bangin a rung ih a parah a rung fut kha ka hmu. 33Amah teu a si tihi ka rak thei thotho cuang lo, sikhalsehla tidai in baptisma pe dingih i thlahtu Pathian in ðThlarau a rung ding ih mi pakhat parih a fut kha na hmu ding; cupa cu Thlarau Thianghlim in baptisma petu ding a si,ó tiah i sim. 34Cupa cu ka hmu ngah zo. Fiangtein ka lo sim: Amah cu Pathian Fapa a si,” tiah a hmuhmi le a theihmi kha a sim.\nJesuh Dungthluntu Hmaisa Bik Pawl\n35A thaisun ah Johan le a dungthluntu pahnih cu cutawk ah an ding sal ih, 36Jesuh a rat kha an hmuh tikah, öPathian Tuufa khi zohhnik uh,” tiah Johan in a ti.\n37Cutiih a timi cu a dungthluntu pahnih cun an thei ih Jesuh hnenah cun an feh ve. 38Jesuh cu a dunglet a her ih an rak thlun kha a hmuh tikah, öZiang so nan hawl?” tiah a sut.\nAnnih in, öRabbi, khui-ah so na um?” tiah an let. Rabbi ticu zirhtu Sayapa tinak a si.\n39Jesuh in, öRa uhla ra zohhnik uh,” tiah a ti. Cuih tikcu cu zanlam nazi pali hrawng a si. An feh ih a umnak cu an va hmu ih cuih ni cu a hnenah an caam ta.\n40Cuih mi pahnih lakah pakhat cu Simon Piter ih naupa Andru a si. 41Hmakhatteah a u-pa Simon kha a va hawl ih a hmuh tikah, öMessiah cu kan hmu zo,” tiah a ti. Messiah timi cu Khrih tinak a si. 42Cule Simon cu Jesuh hnenah a fehpi.\nJesuh in amah cu a zoh ih, öNa hmin cu Johan fapa Simon a si; sikhalsehla Sefas tiah kawh na si thlang ding,” a ti. Sefas ticu Piter ti thawn a bang aw ih a tican cu ðlungto,ó tinak a si.#ðLungtoó ti cu Grik òong in ðpetraó an ti ih Aram mi (Aramaic) òong in ðkephaó an ti. Cumi cu siar tikah Grik aw suakin ðSefasó ti a si.\nJesuh In Filip Le Nathanael A Ko\n43A thaisun ah Jesuh cu Galilee feh a tum. Filip kha a hmu ih a hnenah, öI thlun aw,” tiah a ti. 44Filip cu Andru le Piter umnak Bethsaida khua mi a si. 45Filip in Nathanael a tong ih a hnenah, öMoses in Daan cabu sungah a thuhla a nganmi le profet pawl khal in a thuhla an ngan mipa kha kan tong zo. Amah cu Josef fapa Jesuh, Nazareth khuami a si,” tiah a ti. 46Nathanael in, öNazareth khua in thil òha a suak thei pei maw?” tiah a ti.\nFilip in, öRa zohhnik awla!” tiah a ti.\n47Jesuh in Nathanael a rat kha a hmuh tikah, öIsrael mi taktak hi zohhnik uh! A thinlung ah zianghman hrawhhrawlnak a um lo,” tiah a ti.\n48Nathanael in, öZiangtin so i theih?” tiah a sut.\nJesuh in, öFilip ih a lo kawh hlan theipi kung hnuai ih na to lai ah khan ka lo hmu zo,” tiah a ti.\n49Nathanael in, öSayapa, nang cu Pathian Fapa na si! Israel Siangpahrang na si!” tiah a ti.\n50Jesuh in, öTheipi kung hnuai ih na to lai ka lo hmu, ka ti ruangah i zum a si maw? Hi hnakih thil maksak tampi na hmu lai ding!” tiah a ti. 51Cule an hnenah, öThungai in ka lo sim: vancung khi a ong aw ding ih Milai Fapa parah hin Pathian ih vancungmi an òum le an kai kha nan hmu ding,” tiah a ti.\n© Bible Society of Myanmar 2011


Tun lo ah khai i leng tu sal leh law\nWritten on <$BlogDateHeaderDate$> at <$BlogItemDateTime$> by <$BlogItemAuthor$>\nWrite something nice about you.\nCouple links will do.\nlink1 & link2 & link3\nAdapted by Isla Black\nKhua lam um tu thin thip thei ze\n9:06 AM mason kim No comments\nBurma ram um tu sun ah le thothi, zan ah le thosem hmmm mmm nupa sinpi hang lo thawn buai dek de fang tu tuabi i ciah ko.\nArti ei a pha hnak phun 8\n8:11 AM mason kim 1 comment\n1. Mit hrangah pha: Arti ah heh antioxidants tihnak tam ngai um ai cia mi antioxidants in kin mitmol (cataract) tuhhnak tam ngai kham ben i.\n2. Rikam zia um deuh: Ar ti ei le si khaw sun ah na rikam roh puiin zia um tuh i, ziangman ti fang arti ei heh rong kham nel thei ngai i.\n3. Sam mawi thei kutin ketin kho thei: Arti ah heh amino acids leh minerals pawl um man sam te mam ruai ai kutin ketin te kho ruai ben i.\n4. Ruh ek ruh tontai zia um: Arti ah vitamin D leh calcium pawl tel ve man ruh kho ruai i.\n5. Hat thei: Arti ah protein tiang pawl khai um tho tho man thawhhlam (breakfast) kin ei fang arti ei tel tio le sing khaw kin hat ai khaw thil te bang ti hiam riap ro tuh i sing.\n6. Protein tam ngai: Protein heh taksa hrangah kul ngai man arti ei le sing khaw protein tam ngai nei tuh i sing.\n7. Hluak hrang pha: Arti ah cholinergic tihnak khai um tho tho man kin thisan zam lam leh hluak hnawm hnak pawl a thar in bawn sal teng to de i, Cia man hluak lam roh pui in pha ruai ben i.\n8. Aharah (nutrients) tam ngai ngah tuh i si: Arti em tam le si khaw aharah tam ngai ngah tu i sing, ziangman ti fang arti ah heh vitamin A, vitamin D, vitamin E, tandat leh calcium etc a phun phun kin taksa in a kul hnak pawl khim liang in um man arti ei tam heh pha i.\n2016 apiaka suh pakhathnak ngah tu\n6:44 AM mason kim No comments\nTunkum 2016 Las Vegas ah leilungvum ai "apiaka (porn)" pornstar zaiber leh thiamber hril hnak nai ai kum 20 mi Miami, Florida khua suak Abella Danger in pakhat ngah lio i.\nAbella Danger heh 1995 November 19 ah Miami ah suak ai ciatin a kum 18 fang fang apiaka zaih pan hnak i hang. A mah heh Ukrain ai Judah miphun i ai inapui USA ah suak pawl i. Danger heh a tun mawi law2 cia hlei ah zai roh, pasal te dawh thiam ngai tin ti i.\nDanger in a rel hnak ah apiaka a zaih hnua pasal heh 57 ti hang ing tin rel i.\nSource : Google :P\n6:15 AM mason kim No comments\nBurma or Myanmar mi i sing\nKeimah lek in zan it thil lo in khua i ruat de fang Laimi te heh ram nai lo i ni sing maw tiin khuaruat can tam ngai nai de ing. Kin ram harsa ze man in kulihlawh in Mizoram lamah Laimi a tawr tawr in feh sing khaw Mizote in Burmami tiin kin ti de ai nasa lio in kin thinraw de i. Ziang man i ni? Ziangman in Burmami rori Burmami tiin ko kin daih lo i? heheh nasa lio in ruat kin kul i.\nTunai kin um hmun ram heh Pathian in kin pe hnak ram lio lio i ai hlanlai kin pupa san lai pah in kum rei ngai um zo i sing, inapui khaw kin ram ah tu Laimi/Chin pawl heh kin tlawm ze ai kawl pawl in kin lo ciah neh ze hang le tunnia tiang Laimi pawl in ram ti pha nei ve lo sing. Hlanlai kin pupa pawl in kin ram heh kin ram tin ko hal de lo heh a mawh roh in hmu ing, kin pupa pawl in kin ram heh kawlram ti ngeu de hang le atesinfa pawl tiang in khai kin ram heh kawlram tiin ko ngeu i sing, kin mawh bul lo i ziangman ti fang kin thlah tute in kin zirh hang tu.\nKin ram harsa ze man sum hlawh in Mizoram ah naper in a tawr tawr in feh sing khaw Mizo pawl in Burmami kin ti de ai nasa lio in kin thinraw sap bai de i, pha nio in ruat le sing khaw Burmami tiin kin ko tuh hrim hrim hnak pan i. Kinmah kin vawi ze hang le thinraw ngah pang sawn de i sing, kin mawh law2 i. Kinmah tlang tlang fang in le kin tu kawlram mi te tiin ti du de i sing pha nio in ruat le sing khaw tu kawl tih umzia tu kawl=burma thawn dun i ciaman tun ai kin umhmun ram heh kawlram kin ti sung hmuah tu Laimite ram nai lo i sing, kawlte ram ah um sing tih thawn bang dun i.\nMirang ram kin hleng fang le tehkhinhnak ah kin umhmun Europe, USA, Australia leh Canada lam kin hleng fang le cia ram pawl khiah kin ram tiin ko la la i sing, zakthi kul roh i ziangman in mirang ram tu kin ram tiin ko ai kin ram sawn ngai ngai Burma tu kawlram tiin ko i sing? unaute pha nio in ruat kin cu zo i. Mirang ram ai kin umhmun khua pawl le kin khua tiin ko la la ai, mirang tangka pawl khai kin ram tangka, mirang ram ai minung pawl khai kin ram minung pawl tiin ko la la de hmm mmm pha nio in ruat le sing khaw mirang ram heh kin ram a i hnak hikti tia nio khai um lo i ciaman kin ram tiin ko hlah hang sing ih. Kin ram Burma ai thil pawl tu kawlram tangka, kawlram mi, kawlram president etc tiin ko leh thio la la i sing hmm mmm mi in khai kin ling pang ai khaw a thupnio in kin hnisan dek tu na khaw. Cia man in hlanlai kin pi pu leh nu le pa pawl in kin ram Burma heh Kawlram tiin a ko ta in khai kin santhar mino pawl in tu kin ram or kin Burmami pawl tu tiin ko dun a hang sing ih tiin ning sawm ing.\nCukcu thula tlawm lai\n2:27 PM mason kim No comments\nLeilungvum pui heh bung puak in a sung ai um minung pawl le ramsapawl hmuah hmuah thi sio in le ci pai sio in um khal khai selai cukcu pawl tu nung ben hlen tuh i tiin mifim pawl in ti i. Ciami tu cukcu pawl heh leilungvum ah kum million 300 lai um zo ai hemi can sung hmuah hmuah ai leilungvum boruak (climate) thleng hnak hmuah hmuah etc. asa, adap, auap, hlivuasia leh tisian heang pawl hmuah hmuah heh anite tu boruak zir in tuar ben hnak nai i cia man a ni te tu nung suak ben tuh i tiin mifimte in rel i.\nCukcu phun le urhnak: Leilungvum ah cukcu heh phun 4 000 dung um ai inapui phun tlawm nio lek ian kin te in hmu i sing, a tam sawn tu ramhnia lam ah tam roh um bial i. Cukcu hrekkhat pawl tu minung um hmun ah etc. inn, restaurant, dawr, coka le hmuk bawn hmun heang ah khai a tawm tawm in um thei bial i, minung um hmun cang ah um ve sio tih ca i. Cukcu pawl tu mikei thai lo napui urhnak leh zawka a phung phung minung pawl hrangah laukul leh thihnak tiang kin hlen de i, cia pawl tu sawr, luur (headache), pumur leh taksa rit men heang ur pawl kin hlen de i.\nA rong ei hnak pawl: Cukcu pawl tu ei pha le pha lo khai khuaichia thiam lo i, a hnawm uih, a muat, cia lek zo lo minung pawl hrangah laukul tur(poison) nai hnak pawl khai anite tu ziang khai pawi lo in ei thei sio i. Anite heh a hlum duh ngai i, cini te khai ur ti roh e cia lek i lo satpia, savun,rong hing, rong uih leh mehkhing a vek sen a hmu hnak hmuah ei thei sio i. Cia man kin mehkhing pawl le rongbel pawl pha nio in sin ttio de kin kul i.\nAsan sau dan : Cukcu pawl heh a sua lam 10 centimeter lai um ben ve i a sua pawl tu. Cen cukcu phun hrekkhat pawl tu rong lo in hla khat le ti lo in zarh khat lai tiang nung ben i. Cia lek zo lo a lu tel loin khai zarh khat pek po nung ben tho tho i. Boruak le a hmun zir in cia tahhnak in rai khai nung ben i lu tel lo in.\nPathian i ang ze\n5:26 PM mason kim No comments\nTunnia tiang nuncakhnak leh eiin pha2 i pe man Pathian na hnenah i anghnakthu na rel ing.\nI san lo sau ruai tu hram, cen nangmah lamah kekar ben tu am am fala i lo cang ruai tu hram. Amen.\nZiangman in mirang pawl Khristian hiam lo i\n2:13 AM mason kim No comments\nKhristian hiam lo hnak\nLeilungvum ai Christian pawl heh a pan hmun tu Bawi Jesuh a thi hnua kum tam ngai fang Rome (Italy) pawl heh Christian mi ah cang ai ciatin Rome acozah kuthnia ai um pawl tu alulu nio in Chirstian dan ah Rome te in lut ruai sio i. (Chirstian tin miin a ko hmasaber hmun tu - Hnuahlunpawl - 11:26 Antiok ai hnauhlunpawl khiah Khristian tiin ko hmasaber i. Hemi Hnuahlunpawl san lai ah Rome pawl le Greekmi pawl heh Khristian ah lut tam ngai i tin Bible ah hmu thil i sing. Ciatin Rome tu a ram ukhnak cak te te ai Christian khai karh zai sin sin le France pawl khai first centure BC dung fang tu Christian ah lo cang sio aung i.\nCen North lam ah heh kum 1100 dung fang Franch leh British pawl in Khristian biak hnak heh kawih hnak i. Cia bang can lai tu mipui te in Biakinn heh a phathei ang ber in sa de i.\nMipui pawl in hotu khiah hril de ai, biakinn in thu leh ana nei ngai de i. Mipui pawl in thenharthenkhat khiah biakinn ah pe de i. Cia hlei ah Rome ai um Pope hnenah khai tax pe kul de i yiangman ti fang Catholic kut hnia ah um man in i (tunnia tiang kin ram ai Catholic pawl tu Pope hnenah tax pe de lai i) Cia tin biakhnak tu lian te te ai thu nei te te i hang. Sangbawi or Pope te in biakin ah thil (tangka) tam pui pui pe tu ih ning thi fang vanram ah kai tuh i si ih tin ti man milianpawl leh mithupui ngai ngai pawl tu biakinn ah tangka le thildang tam pui pui pe de i, ciabang pe ben pawl tu sangbawi le pope te ai daihsakhnak co cuang ce de i.\nCia san lai ah biakhnak heh thunei ngai i. Zing a tho fang sawngen de, cen zanlam fang khai sawngen, rawng ei ben fang khai Pathian hmunah ang hnak thu rel de i. A sawnngen hnak pawl tu Jesuh hnen lek ah ngen lo in Mary hnenah khai ngen kul de i. Nipuinia ah a teng teng in mipui veksen naper lo in biakinn ah feh kul de i. He mi Catholic dan heh nasa ngai in thunei ai mipui pawl a thi fang khai pastor or sangbawi te lek in vui thil aung de i.\nHlanlai ah North lam pawl Khristian a i hlan ah tu lung le thingkung dung dung bia ve ai puai khai thingkung, ruah, ni tiin puai heh a phun phun nei ai inapui Khristian a i hnua tu Jesuh a suak nia leh a thi a tho etc heang pawl lek puai ah hmang tam hang i.\nCiaman Mirang hrekkhat tam tak tu Khristian biakhnak heh dan lo ze i tin ti de i biakinn in yiang hmuah hmuah control sio, cia bak ah heang biak hnak tu Rome biakhnak i tin ti tu tam khai roh i ciaman in mirang pawl heh Khristian hiam lo tam ngai i.\nTunkum 2016 Las Vegas ah leilungvum ai "apiaka (porn)" pornstar zaiber leh thiamber hril hnak nai ai kum 20 mi Miami, Florida khua...\nZuk bawn dan\n1. Mit hrangah pha: Arti ah heh antioxidants tihnak tam ngai um ai cia mi antioxidants in kin mitmol (cataract) tuhhnak tam ngai kham ben ...\nBurma or Myanmar mi i sing Keimah lek in zan it thil lo in khua i ruat de fang Laimi te heh ram nai lo i ni sing maw tiin khuaruat can t...\nLing lo pawl hrang 6\n1. Swedish mi mipakhat in kumkhat laihnah post in a ngah zat tu 40kg dung i. 2. American insangnu 75% in bill pe i. 3....\nRam Nuam Ram\nSweden leh a thuhla cawm Sweden ram heh ram mawi ngai i ai minung mipui 9 million vum dung um in Stockholm heh a kawwpui ber i. A ram...\nComputer in online TV sik a hang sing ih.\nTV lei ben lo pawl hrang ah tiin maw Leilungvum channel tam tak ngah hnak i. Na sik hiam hnak hmuah hmuah sik thil sio a si Kung Fu, Science...\nThufim khanpui 23\n23.1 Uktu bawi thawn rong na ai fangin, Na hlaan ah aisu um ii ti phatak in siik tu. 2 Rongham ilesikhaw suup tu deuh. 3 Rong uuruur na suah...\nFiles tangkai lo pawl delete dan,\n Add caption Cang thil in tu files tangkai lo pawl heh hlakhat ah veikhat dung hlawn ben tio pha i.\nCopyright © 2011 Nuhmazanniat | Powered by Blogger


Ralhrang In ‘Lu Min, Pyay Ti Oo, Eaindra Kyaw Zin, Paing Takhon Kan Suah Zalen Ding’ An Ti – Meifar\nRalhrang In ‘Lu Min, Pyay Ti Oo, Eaindra Kyaw Zin, Paing Takhon Kan Suah Zalen Ding’ An Ti\nRalhrang aiawh ih thuphuangtu Zaw Min Tun in, “Tuisun March 2, 2022 ah Lu Min, Pyay Ti Oo, Eaindra Kyaw Zin, Paing Takhon, Director Wai le Ma Win Min Than kan suah zalen ding” tin BBC thuthang hnenah a sim thei.\nAn kaihmi Myanmar lemcan thiam pawl hi lamzawhnak, duhphorhnak ih an tel ṭheu ruangah ralhrang pawlin an rak kai, thubuai phunphun an orhter hnuah an suah zalen sal tum. Ziangruangah an suah zalen tum ti cu a phuang lo ih “Kan ngaidam” a ti.\nHlasakthiam Poe Poe le Ye Htaike cu an telve lo, Poe Poe cu kan dungah pukmah 505 in thubuai an orhter ih kum 3 sung thawngtla dingin a thu an ṭhencat. Ye Htaike khal an kai ih pukmah 505 an orhter hnuah thubuai dangin taza an cuai bet.\nJoe Biden A Ṭongsual Lala, Ukraine Mipi Pawl Ti Dingah Iran Mipi Pawl A Ti\nTahan, Sanmyo Vengih Tlawnginn Ah Bomb Kammi An Hmu


CNO/CNDF in ralrinpeknak le theihternak thu an suah | Falam Online Media\nSeptember 8, 2021 September 8, 2021 Ni Hnem Sung\t0 Comments\nDothlengnak ih hruaitu luban pakhat a si mi National Unity Government (NUG) in September 7 ih rampumhuap raltho ṭhangphawknak thu a than hnu in ramkulh pengṭhen ih ralkapbu ṭhenkhat cun cangvaihnak an nei ding thu tlangthannak an nei cio.\nCuvek ṭhiamṭhiam in SAC ralhraang do in Chin ramkulh, Falam peng le Lairawn tiang cangvainak neitu Chin National Organization/Chin National Defense Force khalin ralhraang do nakah hmual nei zetih cangvai thei dingin a hnuailam bangtukin thusuahnak an nei a si.\nCNO Thusuah (8/2021)\n← Tedim ih kahawknak ah Palikbawi pakhat hriam a tuar\nTufang boruak ah Thuthang dik rori theih na duh le himi FB Cahmai pawl hi rak thlun aw →\nSeptember 2, 2021 October 4, 2021 Ni Hnem Sung 0\nRuah Ceen Leimin in Coka siatsuah


Falam Siizungpi Eye Ward Thar hrang ah Fund an Hawl Tum | Falam Online Media\nFalam Siizungpi Eye Ward Thar hrang ah Fund an Hawl Tum\nAugust 13, 2020 August 13, 2020 Ni Hnem Sung\t0 Comments\nFalam siizungpi ih Eye Ward thar hrangah Siibawipi Dr. Tluang Cung Thang le Falam khua nu/pa hohanak in Fund an hawl tum tiah theih a si.\nFalam siizungpi ah Mit lam thawn pehpar mi tuamhlawmnak pawl a um lo ruangah Fund an hawl tummi a siih, hmanrua ṭul mi lei nak dingah Ting 80 hrawng a ṭul tiah Siibawipi in a sim.\nHih thuthawn pehpar in Falam khua nu/pa ṭuanvonei Pu Hrang Lawm cun, “Siizung ah Mit Siibawi a thleng zo nan thilri ṭulmi zianghman a um hrih lo ruangah, Siibawipi thawn thuhla reltlangnak kan nei. Siibawipi cun Eye Ward hrang a ṭulmi cu ting 80 man hrawng a si ding ih ting 60 hrawng hawl uhla ting 20 hrawng cu keimah in ka hawl ding a ti.”\n“Kan mah lam cun Ting 60 hawl ding kan siih, Khua nu/pa ihsin Ting 5 a hram thoknak kan nei zo, Ting 55 hawl bet ding a siih, Falam khuasung rinsanmi pawl hnen ah dilnak nei ding kan si” ti`n CH daily news hnen ah a sim ih “Khua sungih rinsanmi pawl hnen ah kan lo ra pan lai ding” tin a cah ta.\nFalam Siizungpi ah Mit Siibawi kan nei dah hrihlo ruangah tuvekin thilri pawl ah harsatnak a um mi a siih Siizung hmunhma umlo ruangah Eye Ward khal Siizung saklam Siibawi Quarter sak tharmi, hman sung hrih a si.\n← Falam Siizung ah Siibawipi An Kim Thluh\nGeorge Washington khal in Olaiten In Neh Ka Zum Lo – Pu Trump →\nTedim ah Covid 19 mina 9 an hmu bet + Atufang Tedim dinhmun\nFalam : Hmun 3 rori ah Chin Phunpi Ni an hmang


VOL. SESSION 1 - Hre Mang\nWELCOME TO MY PAGE > 2017 DUNGTHLUNTU LAMZIN > \nVOL. SESSION 1\nZUMTU THAR HRANGAH KEKAR HMAISA\nFIRST STEP FOR NEW DISCIPLE\nDISCIPLE JOURNEY: SESSION 1\nZIANG A CANG?\nZIANG A CANG? (WHAT JUST HAPPENED?)\nDuhdawt zangfahnak in a khatmi Pathian in amai hmuihmel kengin a lo sersiammi vekin na hlohnak hmun ih ta Pathian insang sungtel na si sal theinak ding hrangah cat bang loin a lo hawl suak asi.\nPathian Insang sungah cibai!\nDungthluntu (DISCIPLE) TIMI CU ZIANG ASI?\nJesuh dungthluntu si dingin na thinlung timtuah zo ruangah thiltha na tuah asi. Zumtu dik, khrihfa dik timi cu Jesuh dungthluntu asi. “Tlawngta cu a saya hnakin a thiam sawn dah lo; a sinain tlawngta cu a zirnak a ṭheh tikah cun a saya bangtuk a si ding,” (Luke 6:40).\n1. Disciple timi cu Pathian fate asi.\nI John 3:1, 1Pathian kan Pa-ih in duhdawt zia hi ruathnik uh! In duhdawtnak a maksak ruangah Pathian faale tiih kawh kan si hi; cutiih in ti vekin kan si taktak. Curuangah a si hi khawvelih in theih lonak cu! Pathian khal a thei lo.\n2. Jesuh dungthluntu (Disciple) leitlunah mikhual asi.\nI Peter 2:11, Ka duhdawtmi ka rualle tla, hi leilung tlunah mikhual le raltlaanmi bangtuk nan si ih nan hnenah zaangfah ka lo dil a si. Thlarau thawn a ral aw ringringmi taksa hiarnak in lo neh hram hlahseh.\n3. Jesuh dungthluntu (Disciple) cu Khrih ih palai asi.\nII Kor. 5:17, 20. 17Zozo khal Khrih thawn an pehzom awk tikah cun mithar a si; a nun hlun cu a cem ih nun thar a thok zo.20Curuangah kannih cu Khrih palai kan si. Pathian amah rori kanmah sungin thu a sim vek khin thu kan sim. Khrih ih hmin in kan lo sawm: Pathian thawn rem-aw uhla a ral sinak in a rualpi ah cang hram uh.\nJesuh dungthluntu discipleship lamzin na thlun tikah Jesuh thawn nan pehtlaihnak a cak sinsin dingih zumnak ah thuk sinsin kau sinsin in na nun lam a lo hruai ding. Cutin na nun rahsuahmi ah lungawi, hnangam daihnak, duhdawtnak luangliam in na khat ding asi.\nJesuh dungthluntu lamzin thlun dingin na timtuah vekin duhnak le thu thluknak na neih mi cu a fiang zo. Nangmah lamah na duhnak lawng si loin na sungah Pathian hna a tuan ih a cangvai ti khal a fiang asi. Na nunah Pathian thawn nan tawn awknak thu zohsal hnik uhsi. Na nunah Pathian thawn nan pehtlaih awknak dunglam thu malte kan zoh hnik pei.\nPathian aw na theih hmaisa bik thu sim hnik aw.\nPathian hnenah thla na cam hmaisa bik mi thu sim hnik aw.\nNa nunah Pathian in a lo umpi, a cangvai rero na cingin na rak theih lo can a um mi ziangvek dinhmun ah asi pei, sim thei mi na nei maw?\nPathian thawn biakpawh awknak pakhat cu thlacam in asi. Thlacam timi cu Pathian thawn biak awknak asi ih na thinlung sungah ziang a um, sim asi ih a nih in a lo biak mi a aw ngai asi. Tikcu rei lo te hmangin Pathian a um asi ti upatnak ah na lu kun in kiangkap hnaihnoknak um lo dingin na mitsing in thlacam aw. A hnuailam thu pa 5 pawl vekin thlacam aw:\ni. Pathian cibai buuknak: “Ka Pa” “Ka Pathian” “ I rundamtu” ti in nangmai lungsung muril puak in Pathian cu cibai buuknak thawn be aw.\nii. Na lungawinak thu pawl Pathian hnenah sim aw.\niii. ZIang thu pawl na ngai pawimawh, helhkam tvp sim aw.\niv. Bible zir ding mi theihfeng theinak dil aw.\nv. Pathian in a lo biak pawhnak aw ngai aw.\nSersiamthar. Piangthar. Rundammi. Tlenmi.\nJesuh in dungthluntu pawl a kawh tikah “I thlun aw” ati. A tlunlam tongkam pawl umzia neta ah Bible ih in zirh vekin kan zir vivo ding. Piangthar, sersiamthar timi cu nun hlun tanta in nunthar in nun asi. Siar aw: II Kor. 5:17, Zozo khal Khrih thawn an pehzom awk tikah cun mithar a si; a nun hlun cu a cem ih nun thar a thok zo.\n· Ziangvek thilhlun pawl na nun ihsisn a cem ding tiah na ruat?\n· Zaingvek nunthar in na nitin nun na thuam aw ding tiah na ruat?\nPathian zangfahnak in zumtu nunah Pathian phuansuah awkdan a dangdang ciar thei. Na nun zalam tluan ah thlun mi na nei dah maw? Asile ziangkim sersiamtu Pathian in “I thlun aw” (Mathai 4:19) a ti tikah a danglam zet ding asi.\nHlawhsam zetin sur a vorh rero hnu ah Peter cu Jesuh thawn an tawn awk tikah Jesuh in mangbangza in nga tampi a kaihter tikah Peter cu Jesuh ke hramah kun in a biak asi.\nLuke 5:4-11, 4Thusim a ṭheh tikah Simon hnenah, “Ti thuknak lamah na long hi ṭhawn awla na rualpi pawl thawn nan sur cu vun vorhhnik uh,” tiah a ti.5Simon in, “Bawipa, taima zetin zanvarte kan vorh nain zianghman kan awk lo. Sikhalsehla vorh uh, in ti a si ahcun kan vorh a si pei cu,” tiah a ti. 6Sur cu an vun vorh ih nga tam ngaingai an awk ih an sur tiangin a tlek ṭhehzik. 7Cutikah long dangih an rualpi pawl kha, “In ra bawm uh,” tiah an kut an hei zaap. An ra ih an long pahnih cu nga khattein an ret ih an long cu a pil zikte. 8Cumi cu Simon in a hmuh tikah Jesuh ih khuk kiangah a khuk a bilh ih Jesuh hnenah cun, “Bawipa, i fehsan hram aw; ziangah tile kei hi misual ka si!” tiah a ti.9Amah le a rualpi pawl cu nga tam ngaingai an awh ruangah an mang a bang ngaingai. 10Cuvek thotho in amah thawn nga a kaitu Zebedi ih fapa Jeim le Johan khal an mang a bang ve. Jesuh in Simon cu, “Na thin phang hlah; atu thokin minung kaitu na si ding,” tiah a ti. 11An long pawl cu ti kapah an dinter ih an thil hmuahhmuah fehsan in Jesuh cu an thlun.\n· Na nitin nunah Jesuh dungthlun timi cu ziangvek cekci asi?\n· Ziangruangah Jesuh dunthlun cu a har? Ziangtin a awlsam deuh pei?\nJesuh dungthlun cu daan thlun asilo, mi-thlun asi. Amai duhnak, a nuntudan in kan ziangkim in luahkhat theh ih amai nundan in nun, a duhmi duh, a tuahmi tuah, in a huatmi huat asi. A nundan zir in nun, a hnatuan leitlun ah tuan asi.\nSersiamnak. Milai tluknak. Tlennak. Sersiamthar nak. Himi thil pali hi Pathian ih hnatuan ropi, Thuthangtha thuanthu khaikhawm asi. Kan khristian nun khaikhawmtu khal asivekin pakhat hnu pakhat zoh uhsi.\nSERSIAMNAK- A hramthok ah Pathian in a sersiam. A tongkam in ziangkim, lei le van, arsi phunkim, a tum a sem in a sersiam theh. Tidai a thiang, sersiammi cu bal lo in a umih sersiammi cu famkim asi. Cutin Pathian in amai hmuihmel kengin mipa le nunau a semsuah asi.\nPathian cu sersiamtu asinak theih hi ziangruangah a thupi?\nMILAI TLUKSIATNAK- Tluksiatnak a thleng. Nunau thinlung sungah satan in zum lo nak a thunlut ih Pathian sersiammi le pekmi hnakih thasawn thu tiam tahratin a bum. Cutin Pathian tongkam zum nawn lo in Pathian an dungtun. Cucu sual asi: ruahnak, lungput, le tuahnak in Pathian dungtun asi.\nSual umzia le sual in a rahsuahmi thu ziangvek na zir dah?\nSual in ziangtluk tuisan milai nun a hngawr?\nThahrum hmangin Siatsuah awknak. Duh amnak. Natnak. Cutin famkim zetin sersiammi cu sual, thim, hlohralnak in a cim. Cutin milai cun nun ih san ziang asi ti hawl in lamzin a hlo ih milai duhzawng le ruahdan in rumdannak lamzin a hawl. Leitlun in Rundamtu a tul.\nKum zatel reipi Pathian in milai cu a hawl. Hruaitu, prophet, puithiam pawl a pek ih amah thawn pehtlaihnak tuah tha dingin lamzin a sialsak theu. Asinan milai in Pathian khawkhan cu dungtun in milai duhdan ruahdan in a lamzin a peng rignring. Pathian ih rundamnak famkim a thlendingmi a um hrih.\nTLENNAK – Sual in milai nunah a rahsuahmi pawl siatbal theh in milai luatnak pe dingin, misualral pa hnen ihsin rundam dingin, milai cu Pa Pathian thawn rualrem sal dingin Jesuh cu leitlun ah a ra ih kross parah a thi asi. Pathian sinak famkim a neih tikah milai rundam dingin a famkim. Milai sinak a neih tikah milai dinhmun zaahza a thei ih Pa Pathian hmaiah palai a tuan theinak asi. Tlennak famkim a thleng: nithum hnu ah Jesuh cu thlan sung ihsin a thosal ih thihnak neh tahratin sual ih thilti theinak a tawpter asi.\nJesuh cu zaahza Pathian le milai sinak a nei timi cu na hrangah ziang sullam/san a nei?\nSERSIAMTHAR- Thlan sung a lawng ih Jesuh a thohsal tikah thuanthu tawpnak asilo, a thoksawn asi. Pathian in milai thuanthu a thleng danglam ih leitlun pumhuap in milai tampi sersiamtharsal an si ih an thinlung le nunnak a thleng nak asi sawn. Cutin Jesuh a rat sal tikah a siat zomi sersiammi cu kumkhua hrangin a remthatsalnak ding ni hngak in sersiammi ziangkim a um sawn asi.\nPathian in ziangkim parah a khawkhan mi thuanthu na theih tikah ziangtal in na thinlung a lo thawng maw? Ziangruangah?\nTEL VE AW.\nPhi 2:5-11 awn in siar aw la, Jesuh dungthluntu pawlin zir dingmi Jesuh lungput le tuahmi pawl a hnuailam ah ngan aw:\nPhi. 2:5-11, 5Nan thinlung put daan cu Khrih Jesuh ih thinlung put daan vekin siseh. 6Khrih cu Pathian sinak a nei ringring; Asinain Pathian bang dingah hranhram in a tum dah lo. 7Cu ai-ah, Amah ih lungtho tein, a sinak hmuahhmuah a taansan ih, hnen-um sinak la tahratin, Minung ah a cang ih minung pianzia in a piang. 8Tangdornak thinlung a nei ih, Pathian thu thlun in, Thinglamtah thihnak tiangin a tuar. 9Curuangah a saang bik hmunah Pathian in a cawisaang ih,\nHmin hmuahhmuah lakih cungnung bik hmin a pek. 10Cuti a si ruangah, Jesuh hmin upatnak pekin, Vancung ih a ummi hmuahhmuah in siseh, Leitlun le leihnuai ih a ummi * hmuahhmuah khalin siseh, an khuk an bilh ding ih, 11Jesuh Khrih cu Bawi a si, tiah Pa Pathian sunlawinak ah\nan zate in an phuang ding.\nJesuh sinak lungput le tuahnak na zir ding pawl ngan aw:\nBIBLE SIAR DING: Bible na siar phah in na hmuhsuah tharmi, na lungsung tapbikmi ngan aw\n1. Mark 1:1-15\n2. Mark 1:16-28\n3. Mark 1:29-45\n5. Mark 2:18-28\n6. Mark 3:1-19\n7. Mark 3:20-35\nThlacam na dil duhmi pawl ngan aw:\nZARHKHAT SUNG TUAH DINGMI\nZarhtin tuah dingmi group ah rel khawm in lungkimnak tuah aw.\n· Nitin Bible siar ding kha siar aw\n· Pathian thawn bulpak pawlkomnak nei ringring aw.\n· Zingtin thlacam thutlangpi pa 5 thawn thlacam ringring aw.\nBulpak Bible zirnak\n· Jesuh ziangtin a ra? Timi siar aw.\n· Jesuh ziangruangah a ra? Siar aw.\n· Kawhhran khawm ah khawm aw aw. Pastor ih thusimmi note la aw.\n· Jesuh zumtu dang thawn pawlkomnak nei aw la, Jesuh Khrih ah na nunthar thu sim aw.\n· II Kor. 5:17, zohlo in siar ngah dingin zuam aw.\n· Nitin nikhat ah thil pakhat tal, Pathian hnen ihsin na zir mi ngan aw.\nPAI INNPI AH KIRSAL\nJesuh ih thusim hmaisa ah hitin asim, Mathai 4:17, 17Cuih tikcu ihsin Jesuh in, “Nan sual sir uh, ziangah tile vancung Uknak a nai zo,” tiah thusim hram a thok. Thirhthlahbu sung khalah sermon hmaisa cu hitin asi, Tirh 2:38, Piter in an hnenah, “Nan zatein nan sual sir fingfing uhla Jesuh Khrih hmin in baptisma lak uh; cuticun nan sualnak ngaidam nan si ding ih Pathian laksawng Thlarau Thianghlim nan ngah ding.\nSualsirnak cu Pathian thawn rualremsalnak ah a hramthok asi: thinlung ruahnak, duhnak, le tuahnak in Pathian thawn pumkhat sisalnak asi.\nSualsirnak cu Pathian hnen kan thlen theinak hrangah asi lo ih Pathian hnen kan kirnak sawn asi.\nZiangtin nangmai nunah nun thleng awknak, sualsirnak na nei?\nLuke 15:11-24, siar awla fapa tlan hlo thuanthu ihsin na thinlung sungah ziang na ruat hmaisa bik?\nFapa tlanhlo thu sungah mai inn suahsan in a hlomi pa thu a sim. A sir awksal tikah a pai inn ah a kirsal. Sualsirnak thu in zirh.\nKross parah Jesuh in in tuahsakmi thu parah na hngat awk hlanah ziangthu parah hngat aw in na rak nung theu?\nPa innpi kan kirsalnak cu Korss par ihsin a thok mi asi. Kross parah kan sual leiba in peksak theh zo ruangah Pai innpi sungah kan kirsal thei nak ding sangka in onsak zo asi. Vanih a ummi zangfah duhdawtnak in a khat mi kan Pa Pathian cun a hlo mi a fale in hmuhsuak ih amai hnenah kan thlen sal lai hlan lo in hawl suak asi. Pa Innpi sungah laklut na si.\nNa nunnah Pa hnen kirsal dingin na her awk tulmi ziangvek a um, thimnakah ziangvek pawl na lamzin na thleng a tul?\nJESUH ZIANGTIN A RA?\nKan hnenah naute a suak zo; Kan hrangah fapa peek a si zo; Amah cu in uktu a si ding. Amah cu “Mangbangza Remruattu,” “A cakmi Pathian,” “Kumkhua ih Pa,” “Daihnak Siangpahrang,”\ntiah kawh a si ding, (Isaiah 9:6).\nPa Pathian in ziangkim a thatnak in in tuahsak dingmi cu in tiamkam cia mi asi. Curuangah sualsal tangmi luatter dingin, thil ziangkim dingfel ten remtha sal dingin, tharthawh sal dingin Jesuh leitlun ah a ra. Jesuh leitlun a ratnak phunli in zoh hnik uhsi.\n1. Jesuh cu vanram ah amai hmun nuam tlansan in buainak in a khatmi leitlun ah a ra.\nJesuh cu leitlun a rat tikah naute in a piang ih a sersiammi milai thu hnuai ah a thanglianih milai rundamnak ding zoh in leitlun ah a ra. Tidai wine ah a cangter, mina a damter, mithi a kai tho.\nAsinain Jesuh cu, Pathian zaangfahnak ruangah mi hmuahhmuah ai-ih a thihnak ding hrangah, amah cu caan tawite sung vancungmi hnakin niam deuhah tuah a si ti kan hmu. Cule cutiih thihnak a tuar ruangah atu-ah cun sunlawinak le upatnak lukhuh khumin kan hmu.Heb 2:9.\nJesuh thu hitin na rak ruat dah maw? Jesuh leitlun ah a rat dan na ruat tikah sualnak in a khatmi leitlun ah na umdan ding ziangtin a danglam ter?\n2. Jesuh cu milai sinak in thuam aw in a ra.\nMilai in a rung piang, taksa ruangpum a nei, taksa in a um sung cu tawpcin a nei ve, riahsia lungawi thei asi ve, taksa le thinlung khalah a thang, milai pehtlaihnak khalah a thangso (Matt. 1:18; John 19:28). Milai sinak zaahza a neih ruangah kan palai a tuan thei ih kan sualman leiba in peksak in Pa Pathian hmaiah palai in tuansak thei asi. Cuihlei ah zohthim dingin leitlun ah a rak nung.\nPhilipians 2:7-8, 7Cu ai-ah, Amah ih lungtho tein, a sinak hmuahhmuah a taansan ih, hnen-um sinak la tahratin, Minung ah a cang ih minung pianzia in a piang. 8Tangdornak thinlung a nei ih,Pathian thu thlun in, Thinglamtah thihnak tiangin a tuar\n3. Jesuh cu Pathian sinak nei in a ra.\nJesuh cu milai taksa in a thuam awk dingin naute a rung can tikah milai hrangah a cang thei lo mi, fala thianghlim in naute a pai mi asi. Amah le amah a Pathian sinak a phuang, Pathian in Jesuh cu Pathian asinak a sim, khawsia thlarau sual pawl khalin jesuh cu Pathian asinak an sim. Thilmak a phunphun Pathian lawngih tuah thei mi pawl a tuah ih sual thlah nak in Pathian asinak a langter. (Matt. 1:18; Kol. 2:9).\nI John 5:20, 20Pathian Fapa cu a ra zo ih theihthiamnak in pek ruangah Pathian taktak kan thei, ti a fiang. A Fapa Jesuh Khrih thawn pehzomnak kan neih ruangah a dikmi Pathian thawn pehzomnak kan nei thei. Amah cu a dikmi Pathian a si ih kumkhua nunnak khal a si.\nJesuh cu zaahza Pathian, zaahza milai asi timi thu na ruahnak ah pom harsa timi na nei maw, ziangruangah?\nMizia pahnih a neih tulnak, a thupitnak ziang asi?\n4. Jesuh cu leitlun ah rian ding, pumpe dingin le rundam dingin a ra.\nRome 5:8, Sikhalsehla Pathian in ziangtlukinso in duhdawt ti cu a langter: misual kan si hrih na cingin kan hrangah Khrih cu a thi!\nJesuh cu Pathian palai, le minung karah palai tuan dingin danglam zetin a rung piang.\nI John 4:9-10, Pathian ih in duhdawtnak cu a Fapa neihsun hi leilungah hin run thlah in a langter ih amah thawngin nunnak kan conak dingah a si. 10Duhdawtnak timi cu hiti in a si: Kanmah in Pathian kan rak duhdawt ti a si lo, amah sawn in in duhdawt ih a Fapa a run thlah; cumicu kan sualthlah raithawinak dingah a si.\nRundamnak timi cu Pathian hrangah ziang kan tuah timi ah siloin Pathian in kan hrangah ziang a tuah timi sawn ah a thum aw ti na theih fiang tikah ziangtin na nun a danglam ter?\nZIANGRUANGAH JESUH LEITLUN AH A RA?\nKhrihfa sinak cu Pathian hrangah ziang kan tuah timi asilo, Pathian in kan hrangah ziang a tuah timi sawn asi. Sualsal tang in luatter, kan leiba in peksak, thihnak ihsin luatnak in pek, cutin amah thawn rualremnak in tuahsak. Milai thuanthu lamzin peng zo mi cu Jesuh in a rem thatsal asi.\nSualnak: Sual leiba timi tongkam cu zokhal ih theihmi asi. Adam cithlah hmuahhmuah sual sungah kan tlu se theh zo. Asinan Jesuh in kan tluksiatnak ihsin in rundam zo. Jesuh sung ihsin sual ngaidamnak kan co, thianfai ter kan si.\n2 Korin 5:21, Sikhalsehla kanmah ih ruangah Pathian in sualnak zianghman a nei lomi Khrih kha sual ah a canter ih cuticun amah ih zaarah Pathian ih dingnak kan ṭawm venak dingah a si.\nSual leiba thu na ruahmi hminsin in ngan aw.\nSaltang: Kross parah kan sual leiba in peksaknak ruangah sual le a rahsuahmi thihnak ihsin luatnak kan ngah zo.\nRoman 6:22-23, Sikhalsehla atu-ah cun sualnak ihsin luattermi nan si zo ih Pathian ih salah nan cang zo. Nan hlawkmi cu Pathian hnenih hlanmi nunnak thiang a si ih cumi in a suahpimi cu kumkhua nunnak a si. 23Ziangah tile sualnak ih hlawhman cu thihnak a si; sikhalsehla Pathian ih laksawng cu kan Bawipa Khrih Jesuh thawn kan pehzom awknak thawngin kumkhua nunnak a si.\nSaltannak thu na ruahmi ngan khum aw.\nThen awknak: Jesuh in Pathian le milai karlah daltu in hlawn sak. Cutin Pathian le milai karlakah pehtlaih awknak thar a um: cucu rualremnak tiah kawh asi.\nRom 5:10-11, Hlanlaiah cun Pathian ih ral kan rak si, sikhalsehla atu cu a Fapa thihnak ruangah a rualpi ah in tuah zo. Pathian ih rualpi kan si zo ruangah Khrih ih nunnak in ziangtlukin so in runsuak sinsin ding. 11Hi lawng hi a si hrih lo; Pathian rualpi ah in cantertu kan Bawipa Jesuh Khrih ruangah Pathian ih thil tuahmi ahhin kan lung a awi ngaingai a si.\nPathian le milai then awknak thu na ruahmi ca sungah ngan khum aw.\nJesuh in kross parah kan sual leiba in peksak ih kan mawhnak hmuahhmuah in hlawnsak. Cutin sualsal sung ihsin in luatter ih Pathian thawn rualremnak in tuahsak zo. Himi thu ah na ruahmi pawl ca sungah ngan khum aw.\nA tlunlam thu pawl theihfeng lo mi na nei maw? Zo hnenah tu zarh sungah na sut fiang ding?\nJesuh kross parah a thih tikah nuamnung kan cennak hrangah asilo, rundam kan sinak dingah asi. Cutin leitlun thlarau raal lakah ruahsannak Thuthangtha simtu dingah in rundam sawn asi.\nHimi rundamnak thudik na thieh fiang nak in nun timi na ruahdan ziangtin a danglam ter?


Falam le Hakha mipi ralring dingih thuthan an si hnu ah Ralkap le Palik an cangvai taktak - Falam Online Media\nChinram lam pan in ralkap 50 hrawng an kai so ruangah Falam, Hakha, Thantlang mipi ralring cio dingin thuthanawk a si hnu a nikhat nakah Chinram khua ṭhenkhat ah ralkap le palik an cangvai tiah theih a si.\nMarch 24 zaan khua thim hnu ah ralkap le palik ṭhenkhat Falam Hṭii Yeik hmai ah an tongaw ih khuasung hel duty tum vekin cangvainak an nei tum.\nCuvek a si ruangah zaan ah zohman vak suak lo dingin thuthanaw a si ih “Palik le ralkap ṭhenkhat cu ပတ်တရောင် vaak le ဧည့်စာရင်း check tum vekin Htii Yeik hmai ah an tongawk hai. Cycle khaal in vaak an tum. Curuangah, mipi zo hman leng suakvak lo te`n kan um cio pei. Pakhatkhat a um len kan panawk sawn pei” tiah Falam CDM Supporters in thuthannak a nei.\nUpdate : Ralkap le palik pawl in March 24 zaan ah Falam veng hrekkhat pawl ah Mikhual cazin check nak an nei vivo. Kaihkhih dingih warrant an suah zo mi Sayakyi Pa Biak te inn le Saya David New te inn pawl tla an va check nan kaihmi cu an nei lo tiah theih a si.\nHakha lam khalah March 24 zaan thim hnu ah palik le ralkap pawl in kaihkhihmi an nei tiah theih a si.\n“Kaihkhih mi runsuak dingin mipi an pung khawm lai ah ralkap le palik pawl in mitthli tlak bomb le rubber cerek an kap. Meithal zian cun mi pakhat ban ah hmun thum in a hnor. Tuhrih tiang ahcun midang hliamhma tuar cu kan thei hrih lo” tiah mipakhat in Facebook cahmai ah a tarlang.\nEdit : “Breaking news”\nHakha Town dawr kiangkap in Meithal voi 2 kap puak thawm a thang. Mi hawl mi nei siawm takin Datmei vangin ralkap pawl an vaak an tawi.\nZaan nazi 10 hrawng ah Hakha University ih math Major kai lai fala no pakhat cu inn a tlung lai ah ralkap pawl in an kai.\nAmah hi Cherry veng, BEHS No. 1 Tlawnginn saklam Quarters ih ummi Na Na a si. Ralkap le palik pawl in an dawi ruangah a rual nu thawn an tlan ih lamziin an ṭhek aw pang ruangah ralkap pawl in an kai mi a si tiah The Chin Journal in a ngan.\n← Mithi zo i ruahmi Mang Suan Khai telin Insein thawnginn ih Chinmi ṭhenkhat an suah\nKum 7 nute an kap that dan cipciar an relsuak sal cu Tuar a har tuk rori →\nOctober 11, 2021 October 11, 2021 Ni Hnem Sung 0\nRalhraang Thangkammi ah CDF pawl an awk fuh


DELHI AH CHAPCHAR KUT (4)NAK HMANG - Chinland Today Media\nDELHI AH CHAPCHAR KUT (4)NAK HMANG\nMarch 13, 2009 1:03 pm·0 comments\nTuini 12th Mar’ 2009 (Tlawngkai ni 6) ah Delhi ih um Refugee le Refugee lo khal siseh, mizo le mizo ti aw, kawlram mi khal zo khalih hman thei dingih tuah mi cu hman a si. Himi ni hi a vei (4)nak a si thlang. Hi ni ahhin Mizo khal siseh, Kawlram mi khal siseh, hi mi ni hi nuam zet in, mai hnatuannak ihsin cawl ih hman theu a si. Refugee hngak le hngak lo khal, Delhi ih rak um dah tam sawn cun, kan kawlram thil kan ngai zet theu mi, kawlram kuhva, kawlram thilri tam sawn zuar a si theu ih, kan ni sunglawi pakhat a si tiih mi tam sawn rel a si theu.\nHi can hi zinglam nazi 11:00 Am ihsin hman thok a siih, mipi tam sawn khal can khel in an ra thleng thei hai. Kan correspondent pakhat kha hini ah a hmun rori ah va feh in, upa hrekkhat kawmnak a va neiih, hi ni ih an khualliah (Chief Quest) khal hmaiton thusuhnak a va nei.\nCan hi hmun hnih ih then a siih, a hmaisa sawn cu Pathian thu lam deuh le thusimnak tawi a siih, cumi hnu ih mipi eiin ding an buaipi sungah can hnihnak hi hman thok a si. Cui can hnihnak cu hlasak thiam pawl hlasaknak, lam thiam pawl lamnak, capoh thiam pawl ih mipi awinak pawl an si.\nMizo lam Cheraw khal hini buatsaihtu BMC mino pawl in thiam zet in an neih hnuah, Chawnglaizawn lam timi neih bet a si. Hi can hmaisa sawn cem lam ahhin Chheih lam neih a siih, mipi lak ihsin khalin a huamhuam tel theih a si ruangah, kum upa lam le khual upa lam khal in, hi can hi hmang le lam in, mino zo cio khal pulpit lam ih tlem lo khal, mai umnak hmun theihtawk le mai lungkim ih lam a si.\nA can hnihnak, (Entertainmnet – Program sheet ih nganawk dan vekin) himi can hi a par lam ih sim cia bang in, a can sau sawn hi mino pawl ih lak a siih, a hmaisa lam ah, hlasak thiam pawl in hla an sak ih, thuphuangtu pawl khalin thiam zet le mipi hna fah zet in an phuangih, a karlakah capoh mallai, mipi taw zawng ding kham tu hrangah tuah a si.\nCumi hnu reilo ah, lam thiam pawl in mipi lung hiarnak hlo ko in an thiam an hmuh ih, cuisin hnihsuak/capoh sai thiam pawl in an thiamnak hmangin mipi an awi. Hi mi sung ahhih, tlawmngai ih tuantu pawlin, mipi tam sawn ih ngai zet ding mi sang ban (Laisang/Mizo chhang) zemnak an neiih, mipi khawp ko bak ah a hlei tiang lei cia a si, ti cu a fehtu pawl ih lungkimnak a si.\nCan hman cen hi a nizi hminsin a si lo ih, upa pawl ih an rak biak cia bangin, Bindapur, Community hall ih sian can sung hmuahhmuah deuh thaw hman a si. Can cem lam ah, nu le pa upa deuh pawl tlung hmansehla, mino tam sawn cu can cem phang zet bangin, innleng suak ding mi pawl ui zet in an rak zoh.\nDelhi ah ni (3) sung raltlan puai hmang\nNew Delhi Ah Burmese And Enthic Refugees Annual Sport 2012 Thok\nDelhi ah Chin Calai Seminar Nei\nNew Delhi Ih CRO Cu “FRO” Tiah Thleng Sal\nNitin mi (6) lenglo hmel theihlo Delhi ah thi